Pemangku Raja Perlis Merasmikan Program Jelajah Anti-Scam Kebangsaan 2023 Negeri Perlis

Pauh Putra – Pemangku Raja Perlis, DYMM Tuanku Syed Faizuddin Putra Jamalullail ketika berkenan berangkat merasmikan Program Jelajah Anti-Scam Kebangsaan 2023 peringkat negeri Perlis yang berlangsung di Dewan Kecemerlangan, Universiti Malaysia Perlis (UniMAP), Kampus Alam Pauh Putra, semalam.

Keberangkatan tiba Baginda ke program yang dianjurkan melalui kerjasama CyberSecurity Malaysia, CelcomDigi, Yayasan Pencegahan Jenayah Malaysia (MCPF), Gabungan Banteras Anti-Scam dan Universiti Malaysia Perlis (UniMAP) tersebut disambut oleh Pengerusi Lembaga Pengarah CyberSecurity Malaysia, Jeneral Tan Sri Datuk Seri (Dr.) Zulkifeli Mohd. Zin (Bersara).

Jenayah siber kini semakin berleluasa dan menjadi serius, di mana penjenayah turut mengambil peluang atas perkembangan teknologi yang sama dengan meningkatkan keupayaan dan pengetahuan mereka untuk melakukan ancaman dan serangan siber.

Untuk rekod, Perlis merupakan negeri kedua yang melangsungkan program ini dan Jelajah Anti-Scam Kebangsaan ini telah dilancarkan oleh Menteri Komunikasi dan Digital, Ahmad Fahmi Mohamed Fadzil pada 18 Mei 2023 di Petaling Jaya.

Tuanku Syed Faizuddin Putra yakin program ini mampu memberi dimensi baharu kepada seluruh rakyat Malaysia amnya dan masyarakat negeri Perlis khususnya, terutama bagi peserta yang hadir pada program berkenaan.

Tuanku Pemangku Raja juga berharap agar segala ilmu dan informasi yang diperoleh melalui forum tersebut sebaiknya dikongsi bersama ahli keluarga dan rakan taulan untuk sama-sama mengelak daripada menjadi mangsa scammer atau penipuan.

Sebelum itu, Jeneral Tan Sri Datuk Seri (Dr.) Zulkifeli Mohd. Zin ucapan alu-aluannya menyatakan, Program Jelajah Anti-Scam Kebangsaan 2023 yang diadakan ini merupakan satu Prakarsa atau inisiatif yang dilaksanakan bagi memupuk dan meningkatkan kesedaran pengguna Internet tentang jenayah penipuan dalam talian.

Ancaman dan serangan siber yang berlaku bukan hanya tertumpu kepada serangan terhadap syarikat dan organisasi, malah pengguna individu turut menjadi mangsa pelbagai ancaman siber, termasuk penipuan dalam talian atau scam.

Berdasarkan statistik Jabatan Siasatan Jenayah Komersial (JSJK), Polis Diraja Malaysia (PDRM), sehingga bulan Mac 2023 sebanyak RM250 juta nilai kerugian telah direkodkan akibat jenayah scam di Malaysia meliputi penipuan telekomunikasi, pembelian dalam talian, scam pinjaman tidak wujud dan scam pelaburan.

Penipuan dalam talian, pencerobohan dan penggodaman, ketirisan data serta kecurian identiti kini menjadi ancaman serius kepada pengguna. Usaha menangani jenayah siber perlu terus dipergiatkan dengan penglibatan pelbagai entiti bagi memastikan pendidikan dan intervensi dapat dilaksanakan secara holistik dan kolektif.

Oleh itu, semua pihak hendaklah terus menggembleng tenaga dengan mempertingkatkan pelaksanaan program kesedaran keselamatan siber bagi memberi kefahaman kepada pengguna Internet tentang jenayah scam sekali gus bersama-sama berganding bahu membanteras jenayah ini.


Forum MCRN Bincang Isu Perkorpusan

Untuk mendapatkan maklumat terkini, ikuti kami melalui Telegram

BANGI – Pertemuan sarjana terkemuka dalam bidang perkorpusan menerusi Forum MCRN menjadi acara penutup dalam Simposium Penyelidikan Korpus Malaysia (SPKM) 2022 yang diadakan pada 29 September 2022 di Hotel Bangi-Resort. Forum ini menjadi pelengkap selepas semua peserta berhimpun untuk mendengar dan membentangkan kertas kerja masing-masing dalam simposium ini sejak 28 September 2022. Simposium ini merupakan program yang dianjurkan secara bersama antara Dewan Bahasa dan Pustaka (DBP) dengan Universiti Kebangsaan Malaysia (UKM) dan Malaysian Corpus Research Network (MCRN), serta Gale Cangage.

Sebanyak empat ahli panel dipilih untuk membincangkan isu perkorpusan dalam forum ini. Ahli panel tersebut terdiri daripada Profesor Emeritus Dato’ Dr. Tengku Mohd Tengku Sembok (Universiti Pertahanan Nasional Malaysia), Profesor Dr. Hajar Abdul Rahim (Universiti Sains Malaysia), Dr. Rusmadi Baharuddin (DBP) dan Profesor Madya Dr. Afida Mohamad Ali (Universiti Putra Malaysia). Forum ini dipengerusikan oleh Dr. Azhar Jaludin (UKM).

Sebagai panel pertama, Profesor Emeritus Dato’ Dr. Tengku Mohd Tengku menceritakan pengalamannya tentang korpus. Walaupun bukan berlatarbelakangkan linguistik, pakar dalam bidang komputer ini sangat berminat dalam bidang kebahasaan. Minat terhadap bahasa ini bukanlah suatu perkara yang menghairankan kerana dalam bidang sains komputer juga terdapat aspek bahasa yang dikenali sebagai bahasa pengaturcaraan.

Profesor Dr. Hajar Abdul Rahim pula berkongsi tentang korpus berbahasa Melayu. Dalam konteks Malaysia sendiri, korpus pertama di negara ini adalah dalam bahasa Melayu. Menurut beliau, korpus yang menggunakan data berbahasa Melayu bukan sahaja ditemukan di Malaysia, tetapi turut ditemukan di luar negara menerusi korpus Malay Concordance Project yang berpangkalan di Australia.

Bagi Dr. Rusmadi Baharuddin pula, penghasilan kamus yang lebih tuntas dan autentik memerlukan korpus yang mantap dari segi datanya. Oleh sebab itu, tidak hairanlah apabila kamus terkini yang diterbitkan oleh DBP, iaitu Kamus Dewan Perdana (KDP), menggunakan 100 peratus data korpus. Ketua Bahagian Perkamusan, DBP ini juga berkongsi pengalamannya sebagai penyusun KDP dari aspek penggunaan korpus.

Panel terakhir, iaitu Profesor Madya Dr. Afida Mohamad Ali mengambil peluang dalam forum ini untuk menjelaskan tentang peranan MCRN. Badan ini ditubuhkan untuk menghubungkan semua penyelidik korpus yang ada. Jika sebelum ini wujudnya rasa keterbatasan antara setiap penyelidik korpus, kini dengan adanya MCRN, semua penyelidik bagaikan mempunyai sebuah keluarga besar yang sentiasa erat hubungannya. Setiap masalah atau persoalan yang membelenggu penyelidik korpus kini menjadi lebih mudah dengan adanya rangkaian penyelidik korpus menerusi MCRN yang akan membantu setiap ahlinya.

Pada akhir forum ini, pihak penganjur mengalu-alukan Universiti Pendidikan Sultan Idris sebagai penganjur SPKM yang seterusnya yang dijangka akan diadakan pada tahun 2024. Sebagai memperingati keluarga besar korpus ini, semua peserta mengabadikan memori dengan bergambar kenangan sebelum bersurai pulang.


JPWPKL, JPNS dan PPD Tanggung Kerosakan 36 Buah Sekolah Akibat Ribut

Kuala Lumpur – Kementerian Pendidikan Malaysia (KPM) memaklumkan bahawa kejadian ribut yang melanda beberapa kawasan di Kuala Lumpur dan Selangor pada 19 Mei lalu telah mengakibatkan kerosakan kepada 36 buah sekolah. Kerosakan tersebut melibatkan sebanyak 27 buah sekolah di Kuala Lumpur dan sembilan buah sekolah di Selangor.

Pihak Jabatan Pendidikan Wilayah Persekutuan Kuala Lumpur (JPWPKL), Jabatan Pendidikan Negeri Selangor (JPNS) dan Pejabat Pendidikan Daerah (PPD) akan membuat penilaian lanjut terhadap kerosakan yang berlaku di sekolah berkenaan dengan kerjasama daripada Jabatan Kerja Raya (JKR).

Seterusnya, pihak JKR akan mengemukakan laporan penilaian berserta anggaran kos kepada KPM. Penyaluran peruntukan penyelenggaraan untuk tujuan membaiki kerosakan di bawah kecemasan akan disalurkan kepada JPWPKL dan JPNS dengan kadar segera.

JPWPKL, JPNS dan PPD akan melaksanakan kerja pembaikan serta pembersihan segera bagi membolehkan sesi pengajaran dan pembelajaran diteruskan tanpa sebarang gangguan. KPM sentiasa mengambil berat perkara berkaitan keselamatan, kesejahteraan dan kebajikan seluruh warganya.


Peluang Bertemu dengan Editor Majalah DBP di PBAKL 2023

Kuala Lumpur – Bersempena dengan Pesta Buku Antarabangsa Kuala Lumpur (PBAKL) 2023, Bahagian Majalah, Dewan Bahasa dan Pustaka (DBP) akan mengadakan program “Sembang Editor Majalah (SEM)” di Dewan Tun Razak 3, Aras 3, Pusat Dagangan Dunia Kuala Lumpur, pada 29 Mei 2023, pukul 11.00 pagi.

Program yang berkonsepkan santai tersebut akan menampilkan barisan sidang editor daripada 11 majalah terbitan DBP seperti Dewan Masyarakat, Dewan Sastera, Dewan Bahasa, Dewan Ekonomi, Dewan Budaya, Dewan Kosmik, Dewan Tamadun Islam, Pelita Bahasa, Tunas Cipta, Dewan Siswa dan Dewan Pelajar.

Sepanjang program tersebut berlangsung, pengunjung boleh mendapatkan maklumat dan panduan berkaitan dengan penghantaran karya secara bercetak mahupun secara dalam talian, iaitu JendelaDBP yang akan disampaikan oleh para editor majalah.

Selain berpeluang beramah mesra dengan barisan sidang editor Bahagian Majalah, pengunjung juga berpeluang untuk menyertai pelbagai aktiviti menarik yang disediakan seperti aktiviti Kotak Misteri Majalah, aktiviti mewarna dan sesi swafoto bersama-sama sidang editor.

Selain program “SEM”, pengunjung juga boleh mendapatkan buku dan majalah terbitan DBP dengan harga yang menarik di reruai DBP sepanjang PBAKL 2023 berlangsung.


Hari Belia Negara: Ini Masa Kita

Untuk mendapatkan maklumat terkini, ikuti kami melalui Telegram

Bermula tahun 2019, belia  di Malaysia didefinisikan sebagai anak muda yang berusia tidak lebih daripada 30 tahun. Sebelum tahun 2019, had umur belia di negara ini adalah sehingga berusia 40 tahun.

Hal itu dinyatakan menerusi Rang Undang-undang Pertubuhan Belia dan Pembangunan Belia (Pindaan) 2019 yang bertujuan untuk menurunkan had umur dalam takrif belia daripada 40 tahun kepada 30 tahun. Pindaan itu pada akhirnya diluluskan oleh Dewan Negara pada Julai 2014, selepas sebanyak 14 orang Senator  mengambil bahagian dalam sesi perbahasaan.

Sehingga tahun 2022, jumlah belia yang berusia 15 tahun hingga 30 tahun di negara ini mencecah 7.8 juta orang daripada keseluruhan rakyat Malaysia yang berjumlah 32.7 juta orang. Jumlah itu sudah cukup besar untuk menunjukkan akan kepentingan golongan ini kepada negara.

Maka itu, terlalu banyak perbincangan dan perdebatan berhubung dengan peranan penting belia di negara ini dianjurkan sebagai usaha memastikan peranan belia sebagai pemacu pertumbuhan negara terus diperkukuh.

Sultan Perak, Sultan Nazrin Muizzuddin Shah, pernah bertitah bahawa belia wajar diasuh, dididik, dibimbing dan diberikan kepercayaan untuk mengambil tanggungjawab yang lebih besar dalam agenda membina negara.

Tiada yang menafikan bahawa golongan belia ialah aset yang  menjadi penentu masa hadapan sesuatu masyarakat dan negara. Dalam hal ini, pentingnya belia bukan sahaja terletak kepada jumlah mereka dan sebagai tenaga utama dalam masyarakat, tetapi dari segi peranan mereka sebagai penyambung antara satu generasi dengan satu generasi yang mendatang.

Sejak kemerdekaan, belia negara telah mengambil berperanan yang penting dalam menyumbang kepada proses pembinaan dan pembangunan negara. Sumbangan ini meliputi segala aspek baik dari segi politik, ekonomi, sosial, budaya atau pendidikan. Hal ini dikatakan demikian kerana belia merupakan asas sebenar atau tulang belakang kepada keutuhan dan kekuatan negara ini.

Maka itu, sebagai menghargai dan mengangkat sumbangan belia kepada negara, tarikh 15 Mei pada setiap tahun dipilih sebagai Hari Belia Negara yang bertujuan untuk memberikan pengiktirafan tertinggi negara kepada anak muda Malaysia.

Selain pelbagai program dan sambutan Hari Belia Negara yang diadakan pada peringkat agensi dan negeri, pada 19 Mei 2023, banyak masjid turut mengangkat peranan belia ke dalam teks khutbah Jumaat. Selain itu, Sultan Perak Sultan Nazrin Shah, juga turut memperkenan golongan belia di Perak diberi penghormatan membaca khutbah Jumaat di beberapa buah masjid bersempena dengan sambutan Hari Belia Negara. Yang Dipertua Majlis Agama Islam dan Adat Melayu Perak (MAIPk) Tan Sri Mohd Annuar Zaini, dalam kenyataannya berkata perkenan itu adalah bagi mengiktiraf peranan penting generasi berkenaan kepada negara.

“Baginda telah menitahkan supaya khutbah Jumaat di negeri Perak pada 19 Mei 2023 bertemakan ‘Belia Pewaris Negara Bangsa’,” ujar beliau.

Sementara itu, Jabatan Agama Islam Wilayah Persekutuan turut menghebahkan teks Khutbah Jumaat bertajuk “Belia Permata Negara” yang dibaca pada 19 Mei 2023 yang menjelaskan bahawa belia merupakan generasi yang amat penting dan menjadi aset bernilai  kepada negara. Kekuatan dan potensi mereka dalam membangunkan serta  memacu kemajuan negara tidak dapat dinafikan.

Memasuki era cabaran baharu dunia moden kini khususnya Revolusi  Industri 4.0, para belia harus menyedari bahawa perkembangan teknologi  seperti Kecerdasan Buatan (AI), kemajuan Internet Benda (IoT) dan  penggunaan robotik sedang mengambil alih sebahagian peranan manusia. Maka itu, generasi belia harus bersiap sedia menghadapinya dengan menerokai  pelbagai ilmu, mempelajari kemahiran yang sesuai dengan kehendak  semasa, bersikap positif terhadap perubahan zaman dan memiliki sahsiah  yang mulia di samping memperkukuhkan keimanan agar tidak hanyut dalam  kelekaan sehingga tergelincir daripada petunjuk agama.

Oleh itu, semua pihak sama ada kerajaan mahupun bukan kerajaan, ibu bapa  mahupun masyarakat harus berganding bahu memainkan peranan dan  tanggungjawab agar dapat membina jati diri dan modal insan para belia  permata negara.

Inti pati teks Khutbah Jumaat itu juga mengingatkan bahawa perkara utama yang harus dititik beratkan adalah pembangunan ilmu  pengetahuan sama ada bersifat ukhrawi mahupun duniawi. Ilmu ialah asas  petunjuk kepada kebenaran bagi mencapai kesejahteraan hidup manusia. Hal ini menjadi kayu ukur sama ada sesuatu perkara yang dilakukan seseorang  itu benar atau salah. Oleh itu, para belia mestilah bersungguh-sungguh  mencari ilmu pengetahuan sebagai pedoman kehidupan di dunia untuk  mencapai kebahagiaan di akhirat. Dalam masa yang sama, pelbagai  kemahiran mestilah diterokai oleh para belia seperti keusahawanan,  kepimpinan, teknologi dan sebagainya.

Tidak dinafikan, banyak cabaran  yang harus dihadapi pada usia belia, iaitu sama ada berpunca daripada  ancaman dan anasir luar atau disebabkan juga oleh kelemahan diri.  Sains dan teknologi tidak seharusnya disalahkan tetapi teknologi itu sewajarnya dilihat sebagai pemacu dalam kemajuan diri, bangsa dan negara.

Pada hakikatnya, sains dan teknologi berkembang di seluruh dunia dan tidak ada mana-mana negara maju yang menafikan bahawa teknologi menjadi penggerak utama kemajuan mereka. Percayalah bahawa belia yang menolak kemajuan teknologi tidak akan mampu bersaing apatah lagi ke peringkat antarabangsa. Bermusuh dengan teknologi hanya akan merugikan kita, sedangkan belia di serata dunia telah membuktikan bahawa mereka mampu meraih kejayaan, malah banyak dalam kalangan belia yang bergelar jutawan hanya dengan bermodalkan sains dan  teknologi secara dalam talian.

Selain itu, yang turut disentuh ialah Aspek kesihatan jasmani dan mental juga amat penting bagi  seseorang belia. Pada usia muda, mereka mestilah mengamalkan  pemakanan yang halal lagi baik dan menyihatkan, melakukan aktiviti  senaman, menjauhkan diri daripada arak dan dadah, mengurus emosi  dengan baik dan mengelakkan perkara yang boleh menyebabkan tekanan  hidup. Inilah gaya hidup yang mesti diamalkan bagi menjamin kesejahteraan  dan kehidupan.

Bertemakan “Ini Masa Kita“, sambutan Hari Belia Negara 2023  mengingatkan belia di negara ini betapa berharganya masa muda yang perlu  dimanfaatkan dengan sebaik-baik mungkin. Hal ini dikatakan kerana masa muda inilah waktu yang terbaik  untuk belia di negara kita tampil melalui pelbagai ruang dan peluang yang  ada bagi bersama-sama menyumbang ke arah kemajuan negara.

Sementara itu, Perdana Menteri Dato’ Seri Anwar Ibrahim dalam rakaman ucapan video bersempena dengan Hari Belia Negara 2023, mengingkatkan bahawa  sambutan Hari Belia Negara 2023 bukanlah sekadar sambutan biasa, sebaliknya memberi lonjakan semangat dan ruang kepada anak muda Malaysia untuk bersuara dengan lebih berkesan. Tambah Perdana Menteri lagi, sambutan itu juga mengingatkan golongan berkenaan bahawa mereka ialah pemimpin kini dan masa depan.

Hari Belia Negara merupakan  kesempatan mengangkat semula martabat belia, mengingatkan mereka bahawa mereka ialah  pemimpin kini dan masa hadapan, serta memberi ruang untuk mengemukakan masalah kepada pihak yang bertanggungjawab

“Sebagai anak muda, kita punya tanggungjawab, kita kena berfikir, menilai, kita harus sedar bahawa untuk jadi manusia yang berguna kepada keluarga dan negara, kita harus mulakan dengan persiapan keyakinan, ilmu, amal dan tindakan,“ ucap Perdana Menteri.

Hari Belia Negara yang disambut pada 15 Mei setiap tahun merupakan satu pengiktirafan tertinggi negara kepada anak muda Malaysia. Sambutan peringkat kebangsaan pada tahun ini akan diadakan pada 28 Mei 2023, di Padang Pejabat Daerah dan Tanah Port Dickson, Negeri Sembilan.

Peranan belia Malaysia menjadi tumpuan besar pada tahun 2022 apabila golongan itu, khususnya yang berusia 18 tahun diberikan hak untuk mengundi buat pertama kalinya setelah kerajaan melaksanakan undi 18. Dalam Pilihan Raya Umum ke-15, sebanyak 1.2 juta orang pengundi merupakan pengundi muda yang berusia 18 tahun hingga 20 tahun. Penurunan had umur mengundi itu juga bukan sahaja mencatat sejarah dalam sistem demokrasi negara, malah membuka lembaran baharu dalam landskap politik negara yang menyaksikan kelompok umur 18 tahun ini diberikan hak mengundi buat pertama kali. Kini, belia bukan sahaja menjadi penyambung kemajuan dan pembentukan negara, tetapi penentu landskap politik negara.


Dato’ Hajah Daharah Ismail Dipilih sebagai Tokoh LKPIM Kedah

Untuk mendapatkan maklumat terkini, ikuti kami melalui Telegram

Setiausaha kehormat pertubahan LKPIM, Puan Sharifah Maisarah Syed Mohamad berkata:


Gombak – Universiti Islam Antarabangsa Malaysia (UIAM) menerusi kenyataan media yang dikeluarkan pada 22 Mei 2023 memaklumkan bahawa Persidangan Penterjemahan Antarabangsa (PPA) Ke-19 akan berlangsung selama tiga hari mulai 24 hingga 26 Mei 2023, di Swiss Garden Hotel, Bukit Bintang, Kuala Lumpur.

Tema persidangan ialah “Penterjemahan Global Untuk Kesejahteraan Sejagat”

Tuan rumah bagi PPA-19 pada kali ini ialah Universiti Islam Antarabangsa Malaysia.

Penganjur bersama PPA-19 terdiri daripada Penerbit UIAM dan Persatuan Penterjemah Malaysia (PPM), Dewan Bahasa dan Pustaka (DBP), Institut Terjemahan dan Buku Malaysia (ITBM) dan Jabatan Perpustakaan dan Sains Maklumat (DLIS), UIAM.

Pembentangan: Sebanyak empat kertas dasar, lima kertas plenari dan 32 kertas kerja dalam sidang selari akan dibentangkan dalam persidangan ini.

Persidangan Penterjemahan Antarabangsa yang juga dikenali sebagai International Conference on Translation (ICT) pertama kali dianjurkan pada tahun 1984 dengan inisiatif Persatuan Penterjemah Malaysia serta Dewan Bahasa dan Pustaka atas kesedaran terhadap peri pentingnya penterjemahan sebagai wahana dalam usaha pemindahan ilmu yang utama bagi membina kemajuan negara dan bangsa. PPA merupakan mercu tanda yang dikenali oleh semua pihak yang terlibat dalam bidang penterjemahan, bukan sahaja di Malaysia tetapi pada peringkat antarabangsa. Persidangan dwitahunan ini merupakan satu-satunya persidangan penterjemahan yang dianjurkan di Malaysia untuk semua pihak yang terlibat dalam bidang dan industri penterjemahan, termasuklah ahli akademik, pengamal, penyelidik dan pelajar. UIAM menjadi tuan rumah persidangan dwitahunan ini dengan sokongan penganjur bersama: PPM, DBP, ITBM dan DLIS, UIAM.

Pembentangan kertas dasar dan kertas plenari adalah seperti berikut:

Prof. Emeritus Tan Sri Dato’ Dzulkifli Abdul Razak Rektor, Rektor UIAM.

Tajuk: “Penterjemahan Global untuk Kesejahteraan Sejagat”

Dr. Hasuria Che Omar, Timbalan Presiden, Persatuan Penterjemahan Malaysia.

Tajuk: “Kerangka Pentauliahan Penterjemah di Malaysia”

Encik Sakri Abdullah, Pengarah Urusan, Institut Terjemahan dan Buku Malaysia (ITBM).

Tajuk: “Peranan Terjemahan dalam Menyemarakkan Budaya Ilmu”

Dr. Hazami Jahari Ketua Pengarah, Dewan Bahasa dan Pustaka (DBP).

Tajuk: “Kandungan Tempatan ke Persada Dunia Melalui Penterjemahan”

Prof. Dr. Ahmad Faris Ismail, Timbalan Rektor (Akademik & Pengantarabangsaan), UIAM.

Tajuk: “New Challenges Facing Global Translation”

Prof. Dr. Mohammed Zeki Khedher, Presiden, Institut Pengkomputeran Antarabangsa untuk Quran dan Sains, mantan Professor di Mosul University dan Jordan University.

Tajuk: “Machine Translation in the Service of Islamic Sources”

Professor Claudia V. Angelelli, Pengerusi Kepelbagaian Bahasa dan Komunikasi, Herriot-Watt University, Edinburgh, United Kingdom.

Ms. Alison Rodriguez Presiden Persekutuan Penterjemah Antarabangsa International Federation of Translation (FIT) Perancis

Tajuk: “Narratives vs New ChatGPT: Necessary or Just ‘nice to have’?”

Prof. Dr. Omar Hasan Kasule Ketua Setiausaha Institut Pemikiran Islam Antarabangsa / International Institute of Islamic Thought (IIIT)

Tajuk: “Higher Objectives and Challenges of Translation”

Sekiranya terdapat sebarang pertanyaan berkaitan persidangan ini bolehlah menghubungi Encik Roosfa Hashim Pengarah PPA-19 melalui e-mel [email protected] atau melalui talian 016-6286925.


UiTM Cawangan Kedah dan Universiti Indonesia Menyertai Program Membersihkan Kawasan Pantai

Untuk mendapatkan maklumat terkini, ikuti kami melalui Telegram


KPM: Kalendar Akademik Persekolahan Kembali Bermula Januari

Putrajaya – Kementerian Pendidikan Malaysia (KPM) telah merancang untuk mengembalikan kalendar akademik persekolahan pada Januari 2026.

Pertimbangan daripada pihak KPM ini berdasarkan Peraturan-Peraturan Pendidikan (Penggal, Hari dan Cuti Sekolah) 1998 yang telah menetapkan bahawa jumlah hari persekolahan dalam kalendar akademik termaktub tidak kurang daripada 190 hari.

Penjajaran kalendar akademik ini dilakukan kepada jadual peperiksaan awam agar selari dengan perubahan kalendar akademik persekolahan yang akan dilaksanakan bermula sesi 2024/2025 pada Mac 2024.

Dalam kenyataan media pada pagi ini, KPM telah meneliti cadangan untuk mengembalikan kalendar akademik persekolahan kepada Januari seperti sebelum ini.

Penelitian ini turut melihat kesesuaian penyediaan kalendar akademik untuk tahun seterusnya bagi memastikan pengajaran dan pembelajaran dapat dilaksanakan secara optimum.

Menerusi perancangan ini, KPM sentiasa memastikan kesejahteraan semua pihak diberi keutamaan mencapai hasrat Murid Ceria, Guru Bahagia, Sekolah Bitara dan Negara Sejahtera.


Persidangan Antarabangsa Penterjemahan Ke-19: Sembilan Buku Terjemahan Dilancarkan

Kuala Lumpur – Sembilan buku berkaitan terjemahan dilancarkan bersempena perasmian Persidangan Antarabangsa Penterjemahan Ke-19 pada hari ini. Pelancaran buku disempurnakan oleh YBhg. Profesor Emeritus Tan Sri Dato’ Dzulkifli Abdul Razak, Rektor Universiti Islam Antarabangsa Malaysia (UIAM). Buku-buku tersebut diterbitkan oleh IIUM Press, Dewan Bahasa dan Pustaka (DBP), Institut Terjemahan dan Buku Malaysia (ITBM) dan PTS Media Group.

YBhg. Tan Sri Dato’ Dzulkifli Abdul Razak dalam ucapan pelancarannya berkata dua buah buku berjudul Dilema Ahli Psikologi Islam dan Makna Anak Allah terhasil daripada projek buku terjemahan di IIUM Press. Manakala buku Penterjemahan di Malaysia adalah kumpulan kertas kerja seminar penterjemahan kebangsaan yang diadakan pada 2021.

Penerbitan buku ini juga suatu hasil seminar tersebut yang amat berharga.

Buku berjudul Mengenali Ekonomi Menerusi Kartun Jilid 1 dan buku Mengenali Ekonomi Menerusi Kartun Jilid 2 adalah buku yang dihasilkan daripada penerbitan bersama, iaitu antara IIUM Press dengan ITBM. Menurut YBhg. Tan Sri Dzulkifli Abdul Razak, penerbitan buku ini merupakan suatu contoh perkongsian pintar yang diwujudkan antara IIUM Press dengan ITBM yang patut digalakkan.

Selain dapat menjimatkan kos penerbitan, kerjasama ini juga dapat mempercepat penerbitan buku terjemahan supaya ilmu pengetahuan segera sampai kepada pembaca yang dahagakan ilmu pengetahuan.

Dua buah buku terbitan DBP yang akan dilancarkan pula merupakan buku yang memperkatakan tentang penterjemahan, iaitu buku penterjemahan Struktur Bahasa Asing dalam Bahasa Melayu dan buku Kaedah, Teknik dan Fenomena Terjemahan Bahasa Cina – Bahasa Melayu kedua-duanya buku ini amat diperlukan oleh golongan profesional dalam bidang penterjemahan.

Buku terjemahan terbitan penerbit PTS Media Group, iaitu The 10 Habits of Happy Mothers dan Think and Grow Rich adalah buku berbentuk motivasi yang sangat penting dibaca oleh rakyat negara ini.


INTURA Anjurkan Seminar Bijak Tangani Penipu

Sungai Petani – “Pada zaman ini, tidak semestinya orang yang cerdik dan berilmu itu baik budi bahasanya, ada kalanya, mereka juga merupakan penipu yang hebat dan sanggup memperdayakan orang lain tanpa mengenal erti jemu dan bosan. Apa yang penting, sentiasalah berhati-hati daripada menjadi mangsa jenayah.” Begitulah kata-kata Encik Kamal Affendi Hashim sewaktu menyampaikan ceramah anjuran Institut Tadbiran Awam Negara (INTAN) Kampus Wilayah Utara (INTURA).

Sebanyak 260 orang kakitangan sektor awam di Kedah, Perlis dan Pulau Pinang, telah mengikuti seminar Executive Lecture Series yang bertajuk “Scammer: Anda Terjerat atau Dijerat” di Dewan Jubli Perak, INTURA, Jalan Kuala Ketil, Sungai Petani, Kedah, semalam.

Program ini merupakan anjuran Institut Tadbiran Awam Negara (INTAN) Kampus Wilayah Utara (INTURA). Dalam seminar tersebut, peserta berpeluang mendengar ceramah selama tiga jam yang disampaikan oleh fasilitator dan penganalisis jenayah yang tidak asing lagi di negara ini, iaitu Encik Kamal Affendi Hashim.

Penyelaras program ini, Encik Muhammad Fahmi Mahmud berkata, inilah kali pertama ceramah tentang “scammer” atau “penipu” ini disampaikan kepada kakitangan sektor awam di kawasan utara.

Kehadiran peserta termasuklah bakal pesara yang mengikuti seminar ini begitu baik sekali. Mereka dapat bertanyakan pelbagai soalan berkaitan ‘scammer’ atau ‘penipu’ kepada penceramah tersebut, dan rata-rata peserta memperoleh ilmu baharu berkaitan dengan gelagat penipu yang ada di mana-mana sahaja.

Sebelum itu, Encik Kamal Affendi Hashim ketika menyampaikan ceramahnya berkata, kebanyakan mangsa yang membuat aduan di balai polis, hanya mengharapkan wang yang hilang dapat dikembalikan sahaja.

Penipu yang terdiri daripada orang kulit hitam dan orang kulit putih ini telah diberikan latihan yang sistematik, iaitu untuk memujuk, merayu dan mengeluarkan kata-kata yang manis.

Encik Kamal Affendi juga menyeru agar masyarakat diberikan pendedahan dan kaunseling dalam menangani isu penipuan ini. Seminar yang dianjurkan oleh INTURA ini menunjukkan keprihatinan INTURA dalam mengelakkan kakitangan kerajaan terjebak daripada menjadi mangsa penipuan.


Jaringan Strategik Universiti-Industri Memperkukuh Kecemerlangan

Untuk mendapatkan maklumat terkini, ikuti kami melalui Telegram

Jaringan strategik merupakan bentuk kerjasama yang boleh dimanfaatkan oleh industri, khususnya gerakan koperasi sebagai sektor ataupun industri ketiga negara dalam usaha memperkukuh keupayaan. Rakan strategik yang boleh dimanfaatkan antaranya termasuklah universiti, agensi kerajaan, badan berkanun, syarikat swasta, syarikat berkaitan kerajaan (GLC), perusahaan kecil dan sederhana (PKS) serta badan bukan kerajaan.

Salah satu bentuk kerjasama strategik yang kebiasaannya dijalankan oleh universiti dan industri melibatkan penempatan pelajar untuk latihan industri. Hal ini merupakan satu usaha untuk melahirkan graduan berpengetahuan, berinovatif serta mempunyai kebolehan kognitif tinggi dan dapat mengaplikasikan ilmu dalam dunia pekerjaan sebenar. Hal ini selaras dengan Pelan Strategik Pengajian Tinggi Negara (PSPTN) yang meletakkan kebolehpasaran graduan sebagai agenda kritikal yang perlu dilaksanakan supaya mencapai sasaran yang telah ditetapkan, iaitu sekurang-kurangnya 75 peratus graduan akan memperoleh pekerjaan yang sesuai dengan kelayakannya dalam tempoh enam bulan setelah menamatkan pengajian.

Selain penempatan latihan industri, antara kerjasama yang boleh dijalankan melalui jaringan strategik ini termasuklah bengkel dan seminar kepakaran, ceramah motivasi, lawatan ke pusat industri dan latihan praktikal di industri, program sangkutan atau peminjaman kepakaran kakitangan fakulti ke industri dan sebaliknya, sangkutan pelajar, kakitangan fakulti sebagai penceramah atau jurulatih oleh pihak industri atau agensi kerajaan, perundingan, penyelidikan, khidmat profesional, aktiviti tanggungjawab sosial, kepakaran, penajaan sepert kemudahan, ruang rehat, dan lain-lain (industri dibenarkan meletakkan nama syarikat pada alat yang ditaja), serta biasiswa ataupun tajaan pelajar.

Bagi memperoleh keupayaan dan mentransformasikan kepakaran universiti khususnya dalam bidang kemahiran keusahawanan kepada gerakan koperasi, ANGKASA telah mengambil inisiatif menubuhkan ANGKASA-UMK Research Academy (AURA) pada tahun 2020 dengan matlamat utama untuk menjadikan AURA sebagai pusat rujukan dan kecemerlangan koperasi. Sebagai pusat kecemerlangan, AURA akan menjadi pusat pengembangan ilmu koperasi yang menggabungkan kepakaran dan kemahiran yang asli dan rintis bagi memberikan kepimpinan ilmu dalam bentuk penggubalan dasar dan inovasi yang memberi impak kepada kemajuan dan kelestarian koperasi di negara ini. Usaha ini penting agar gerakan koperasi di negara ini relevan dengan keadaan semasa dan dapat memberikan sumbangan yang berkesan kepada pembangunan masyarakat, komuniti dan negara di peringkat kebangsaan dan antarabangsa.

Penubuhan AURA penting untuk pembangunan koperasi khususnya dalam bidang kepimpinan, keusahawanan dan penyelidikan selaras dengan aspirasi nasional untuk memperkasakan lagi kerjasama strategik antara industri dan institusi pendidikan tinggi dalam pembangunan sosioekonomi negara. Kajian dalam bidang koperasi masih banyak yang belum diterokai sepenuhnya dan memerlukan kepakaran dan kerjasama daripada pihak universiti dan penyelidik profesional. Oleh hal yang demikian, melalui AURA kepakaran Universiti Malaysia Kelantan (UMK) sebagai universiti keusahawanan negara akan dimanfaatkan sepenuhnya untuk tujuan ini.

Di pihak universiti pula, penubuhan AURA dapat meningkatkan sumbangan UMK dalam penyelidikan dan pendidikan khususnya keusahawanan koperasi sebagai satu daripada cabang keusahawanan sosial yang menjadi tonggak kegiatan akademik terutama penyelidikan dan inovasi. Sejajar dengan hal tersebut, AURA sedang bergerak ke arah untuk mencapai tahap yang disasarkan, melalui fungsi yang dijalankan antaranya dengan meningkatkan penyelidikan dalam bidang-bidang terpilih koperasi yang diperlukan masa kini.

Melalui penajaan pendidikan, ANGKASA mengambil inisiatif dengan menaja tiga orang pelajar menyambung pengajian di peringkat doktor falsafah di UMK dalam bidang yang mempunyai kepentingan untuk ANGKASA dan gerakan koperasi. Selain itu, buat masa sekarang AURA sedang mengadakan perbincangan lebih lanjut bersama pihak UMK untuk melaksanakan kajian kes mengenai koperasi kariah masjid. Kajian ini, dijalankan melalui kerjasama antara AURA dan ANGKASA. Usaha ini dilakukan bagi meningkatkan lagi kajian dalam bidang koperasi yang mana penemuannya boleh digunakan untuk pembangunan koperasi dengan lebih berkesan pada masa hadapan.

Di peringkat kebangsaan dan antarabangsa, pihak AURA telah menghantar cadangan- permohonan penyelidikan ke beberapa buah universiti seperti Universiti Kebangsaan Malaysia, Universitas Mercu Buana, Jogjakarta Indonesia dan Kementerian Pendidikan Tinggi untuk mendapat geran penyelidikan bagi mewujudkan jaringan atau kolaborasi penyelidikan sama ada di peringkat kebangsaan dan antarabangsa dengan memberikan fokus terhadap kerjasama penyelidikan di peringkat negara ASEAN.

Penyelidikan merupakan kriteria utama yang perlu dipenuhi AURA dalam meletakkannya sebagai pusat kecemerlangan koperasi dengan mempunyai kepakaran penyelidikan multi-disiplin dalam bidang koperasi yang dikenal pasti ANGKASA/AURA yang berkualiti tinggi, beriltizam dan berterusan. Dalam konteks ini, gandingan industri (ANGKASA/koperasi), universiti (UMK) dan agensi (Suruhanjaya Koperasi Malaysia (SKM) / Institut Koperasi Malaysia (IKMa)) mampu memberikan impak besar kepada penemuan-penemuan baharu yang boleh memberikan kesan besar kepada kemajuan dan perubahan landskap gerakan koperasi negara ini.

AURA akan mempergiat usaha penyelidikan dalam bidang koperasi yang menjadi teras utama dan berusaha mendapatkan geran-geran yang lebih baik pada masa hadapan bagi menampung segala kos pentadbiran di samping menjana pendapatan. Geran-geran berfokuskan sumber tertentu seperti kerajaan, agensi di dalam dan luar negara bagi menjayakan program penyelidikan. Fokus penyelidikan pada bidang yang ada kewajaran untuk gerakan koperasi, masyarakat dan negara serta boleh dikomersialkan bagi menjana pendapatan AURA.

Melalui AURA, ANGKASA telah berjaya memperoleh geran di bawah Program Penjana KPT-CAP (Career Advancement Programme) di bawah Kementerian Pengajian Tinggi untuk melatih 50 orang lepasan graduan UMK yang belum mendapat pekerjaan sebagai usahawan koperasi dan dianugerahkan Sijil Pengurusan Profesional Koperasi. Program selama seminggu ini, bertujuan menyediakan peserta yang mempunyai kompetensi sebagai usahawan koperasi berdaya saing dan inovasi.

Kompetensi yang berkualiti ini membawa ke arah kelestarian koperasi sebagai pemacu kepada ekonomi masyarakat setempat, malahan menyumbang kepada peningkatan ekonomi negara. Hal ini selari dengan Pelan transformasi Koperasi Malaysia 2021-2025 (TransKom) yang menjadi paksi transformasi kepada gerakan koperasi di Malaysia yang menggariskan sebanyak lima bidang tujahan, 20 langkah strategik dan 36 program serta aktiviti ke arah koperasi yang lebih progresif dan berdaya saing. Pelan ini juga dirangka selari dengan Wawasan Kemakmuran Bersama agar dapat memperhebat peranan koperasi sebagai institusi yang dapat memberikan nilai tambah kepada aktiviti perekonomian dan pada yang sama memenuhi keperluan anggota.

Bagi memastikan program ini memenuhi objektif yang dicadangkan, kaedah pelaksanaan program ini menggabungkan pendekatan seperti Latihan Keusahawanan dan Inovasi, Bimbingan (Coaching), Pembelajaran Keusahawanan Berasaskan Pengalaman (Experiential Entrepreneurial Learning–mempraktikkan perniagaan). Program ini akan menggunakan kaedah R (reflection), E (enterprise), M (Managing Enterprise), O (Operation), D (Development Enterprise), dan E (Evaluation and sustainability) atau dikenali sebagai REMODE.

Dari segi kepimpinan dan kelestarian modal insan, AURA telah mengenal pasti kepimpinan dan ahli penyelidik yang akan berada di pusat kecemerlangan ini sama ada daripada pihak UMK, ANGKASA, IKMa dan pihak luar. Bagi kepimpinan, AURA telah pun diterajui oleh pengurusan tertinggi ANGKASA dan UMK yang mempunyai kepakaran dalam bidang masing-masing bersesuaian dengan keperluan koperasi. AURA yang beribu pejabat di UMK, Pengkalan Chepa  juga mempunyai pengarah, dua orang felow bersekutu dan tiga orang pembantu tadbir. UMK telah mewujudkan pejabat AURA yang telah beroperasi sepenuhnya.

Selain menjalankan fungsi penyelidikan bidang koperasi, AURA juga akan menyediakan platform kepada pengurusan ANGKASA dan agensi pembangunan koperasi untuk melanjutkan pelajaran di peringkat PhD dalam bidang koperasi; melaksanakan latihan yang berkaitan kepimpinan, keusahawanan dan inovasi koperasi; melaksanakan program ‘Training of Trainers (TOT) untuk pegawai ANGKASA dalam bidang keusahawanan dan inovasi; sebagai perunding kepada ANGKASA untuk bidang keusahawanan koperasi dan pembangunan data raya sektor koperasi; menganjurkan seminar dan konvensyen bertaraf nasional dan antarabangsa berkaitan keusahawanan koperasi; dan lain-lain program atau projek yang ditentukan dari semasa ke semasa.

Pada masa ini, ANGKASA telah menaja tiga orang ahli pengurusan menyambung pengajian di peringkat PhD dalam bidang koperasi. Atas dasar menyokong usaha Kementerian Pengajian Tinggi dan universiti dalam pembangunan modal insan negara, ANGKASA telah membuka pintu kepada pelajar universiti dalam pelbagai bidang untuk menjalani latihan industri. Setiap tahun, 100 tempat disediakan untuk pelajar menjalani latihan industri.

Menjadi harapan AURA untuk muncul sebagai pusat kecemerlangan koperasi yang unggul berteraskan penyelidikan dan berfungsi sebagai pemangkin kelestarian gerakan koperasi di negara ini.


Kegiatan Bahasa dalam Dikir Barat

Untuk mendapatkan maklumat terkini, ikuti kami melalui Telegram

Dikir barat ialah persembahan kebudayaan yang tidak asing di Malaysia amnya dan di Kelantan khususnya. Walaupun lebih dikenali sebagai suatu bentuk persembahan, dikir barat sebenarnya ialah suatu peristiwa komunikasi. Peristiwa komunikasi ialah kegiatan bahasa yang melibatkan latar, peserta, matlamat, urutan tindakan, nada, saluran, norma dan genre (SPEAKING). Kegiatan bahasa ini boleh difahami dengan menggunakan Teori Etnografi Komunikasi.

Menerusi Teori Etnografi Komunikasi, beberapa perkara dapat dijelaskan. Maklumat yang terdapat dalam teori ini dapat menerangkan tingkah laku komunikatif, iaitu menghuraikan dan menganalisis suatu pola komunikasi. Antaranya termasuklah mengenali peristiwa yang berulang-ulang, mengenali komponen yang menonjol dan menemukan hubungan antara komponen dengan peristiwa itu dengan aspek lain masyarakat.

Kegiatan bahasa dalam dikir barat dari aspek latar merujuk latar waktu dan latar tempat peristiwa komunikasi. Kepelbagaian latar wujud dalam lagu dikir barat berdasarkan situasi dan latar belakang dalam sesebuah budaya. Situasi ialah suasana atau keadaan peristiwa komunikasi yang wujud semasa berkomunikasi, seperti situasi formal, tidak formal, serius dan santai.

Latar komunikasi dikir barat kebiasaannya ialah negeri Kelantan. Dikir barat wujud dalam kalangan masyarakat biasa di kampung dan pinggir bandar. Pada zaman dahulu, persembahan dikir barat bertemakan kehidupan seharian yang kebiasaannya menitikberatkan unsur lucu. Kini persembahan dikir barat berubah mengikut perkembangan semasa. Dalam hal ini, tema dan konsep persembahan dikir barat banyak berkisar pada isu politik, ekonomi, pembangunan, pendidikan dan masalah sosial dalam kehidupan masyarakat sejagat.

Pada kebiasaannya, dikir barat dipersembahkan pada musim menuai, majlis perkahwinan, berkhatan dan majlis keramaian. Namun begitu, pada masa ini, dikir barat dijadikan sebagai platform untuk memperlihatkan kehebatan seni tradisional melalui pertandingan yang dianjurkan pada peringkat kampung, kebangsaan dan antarabangsa.

Kegiatan bahasa yang merujuk peserta dikir barat terdiri daripada juara, tukang karut, awak-awak, pemuzik dan penonton. Juara ialah penyanyi yang memulakan lagu persembahan yang juga dikenali sebagai tok juara. Pada kebiasaannya, tok juara duduk sebaris dengan pemain muzik. Tok juara memulakan lagu dengan caranya yang tersendiri dan menyampaikannya secara berjela-jela. Keadaan ini dapat meningkatkan semangat ahli pasukan untuk mempamerkan persembahan yang menarik dan bersemangat.

Tukang karut pula ialah individu atau penyanyi yang paling penting dalam persembahan. Tukang karut mestilah mempunyai kelebihan dan kemahiran mengolah idea supaya idea tersebut tersusun menjadi pantun yang tepat yang disampaikan dengan spontan.

Awak-awak berperanan menyanyikan korus yang disampaikan secara serentak mengikut tok juara dan tukang karut. Terdapat dua peranan awak-awak, iaitu menyanyi beramai-ramai dan bertepuk tangan. Kehebatan dan kemenangan awak-awak bergantung pada keharmonian dan kepaduan suara awak-awak ketika bernyanyi bersama-sama. Awak-awak biasanya terdiri daripada lima belas orang hingga dua puluh lima orang.

Pemuzik pula terdiri daripada pemain gong, pemain rebana ubi, pemain rebana anak, pemain canang dan pemain marakas. Penonton terdiri daripada pelbagai lapisan umur. Setiap peserta mempunyai peranan yang berbeza yang mempengaruhi bahasa dan pola komunikasi.

Pengiriman maklumat atau pemikiran mempunyai matlamat atau tujuan tertentu yang mencerminkan satu lagi kegiatan bahasa. Kebiasaannya, penyampaian maklumat untuk mengajak dan memujuk penonton supaya mengubah sikap, perilaku atau menunjuk ke arah sesuatu. Satu-satu peristiwa komunikasi itu tidak semestinya mempunyai satu matlamat atau tujuan sahaja. Beberapa matlamat mungkin bergabung dan digunakan secara serentak.

Terdapat beberapa tujuan atau matlamat yang sama antara beberapa lagu dikir barat. Semua lagu dikir barat ini mempunyai matlamat untuk memberikan nasihat kepada pendengar atau penonton supaya mengambil iktibar daripada perkara yang disampaikan. Penggunaan istilah, frasa dan ayat yang melatari komunikasi dan membentuk isi kandungan mencerminkan hasil tujuan peserta yang terlibat bagi memenuhi tujuan setiap komunikasi.

Seterusnya, kegiatan bahasa yang meliputi aksi urutan merujuk bentuk mesej, isi kandungan mesej dan urutan mesej tentang sesuatu yang diperkatakan oleh peserta. Aksi urutan boleh dalam bentuk kata sahaja atau pada tahap kandungan topik yang dibincangkan atau pertukaran topik dan berperanan penting dalam menentukan tahap signifikan lagu dikir barat dengan pemikiran penonton.

Ragam pula ialah kegiatan bahasa yang melibatkan nada yang dibawa oleh peserta dalam dikir barat. Ragam dapat memperlihatkan reaksi peserta, sama ada komunikasi itu berbentuk biasa, marah, seronok, cemas, sedih atau sebagainya. Bahasa bukan verbal memang wujud dalam dikir barat dan berlaku serentak dengan bahasa verbal, seperti gerakan tangan peserta dikir barat, terutamanya oleh awak-awak, seperti tepukan dan tarian.

Selain itu, kegiatan bahasa dalam dikir barat turut terdiri daripada komponen alat. Menerusi komponen ini, saluran bahasa tersebut disampaikan, sama ada secara lisan, bertulis, atau bentuk ujaran yang dipilih oleh peserta, seperti bahasa, kod, dialek, gaya pertuturan atau laras. Dalam kebanyakan lagu dikir barat, dapat dilihat bahawa peserta menggunakan pelbagai bentuk bahasa yang gramatis untuk menyampaikan maklumat yang sebahagian besarnya berbentuk nasihat.

Norma interaksi dan norma pentafsiran dalam dikir barat pula menunjukkan wujudnya kegiatan bahasa dalam aspek peraturan bahasa kerana dalam setiap interaksi sosial manusia, sudah pasti terdapat norma tertentu yang mengikat anggota masyarakat supaya tidak melakukan sesuatu perbuatan dengan sewenang-wenangnya. Secara khususnya, norma dalam interaksi bermaksud kelakuan yang khusus dan kesantunan dalam perbualan. Sehubungan dengan itu, didapati bahawa dikir barat mempunyai norma interaksinya yang tersendiri.

Seterusnya, kegiatan bahasa yang melibatkan genre ialah suatu wahana terbaik untuk menyampaikan penerangan tentang sesuatu maklumat dari sudut linguistik. Penggunaan bahasa yang berbeza bergantung pada jenis peristiwa komunikasi. Setiap lagu dikir barat menggunakan kosa kata berbeza berdasarkan peristiwa komunikasi yang disampaikan.

Peristiwa komunikasi dalam dikir barat berbeza daripada peristiwa komunikasi lain. Perbezaan ini telah dikesan daripada huraian etnografi komunikasi yang mengaplikasikan komponen SPEAKING. Setiap komponen yang berbeza ini berperanan dalam satu-satu komunikasi. Penghuraian semua faktor ini signifikan dengan penggunaan bahasa untuk melihat cara dikir barat mencapai tujuannya.


Jual Idea dan Identiti untuk Kelangsungan Penerbitan

Untuk mendapatkan maklumat terkini, ikuti kami melalui Telegram

Kuala Lumpur – Pemain industri perbukuan perlu menjual idea serta identiti masing-masing, dan bukannya hanya menjadikan platform media sosial untuk mencari keuntungan semata-mata.

Pandangan tersebut diutarakan oleh tiga ahli panel dalam program “Dialog Buku Negara 2023: Menjana Pendapatan Melalui Kandungan“ sempena Pesta Buku Antarabangsa Kuala Lumpur kali ke-40 di Pusat Dagangan Dunia (WTC), semalam.

Encik Syamil Fahim (Ketua Pegawai Eksekutif Nu Eduktiv Sdn. Bhd.) menerangkan secara ringkas keterlibatan beliau dalam menterjemahkan kandungan dan bahan ilmu ke bentuk yang lebih dinamik dan relevan dengan keadaan semasa selain menjual buku semata-mata. Ujarnya,

Kita harus melihat perkembangan yang ada di sekeliling kita. Apa yang boleh dibuat dengan karya dan bahan bacaan yang ada selain menjualnya dengan bentuk buku? Perlu kenal produk dan proaktif serta tahu apa yang orang suka dengan bahan kita.

Selanjutnya, ahli panel lainnya iaitu Encik Hafizul Faiz selaku seorang penulis juga berpandangan yang sama bahawa pasaran baharu sekarang bagi melangsungkan hayat perbukuan ialah melalui platform media sosial seperti Tik Tok. Namun begitu, platform tersebut hanyalah sebagai pasaran baharu semata-mata bagi memasarkan buku. Jelasnya,

Pergelutan sebenar dalam industri perbukuan ialah menjual nilai dan idea buku. Nilai dalam buku tidak akan mati. Media sosial hanyalah platform semata-mata.

Berkenaan dengan nilai dan idea, ahli panel lainnya iaitu Encik Mior Hashim (Pengarah filem/pelakon), berpandangan bahawa pentingnya sebuah pemikiran yang boleh membangunkan tamadun bangsa dibentuk dalam kalangan individu yang terlibat dalam dunia kreatif. Beliau menjelaskan pengalamannya sendiri dalam dunia perfileman bagi mencari pemikiran tertentu yang boleh dibawa ke dalam masyarakat.

Jangan hanya mencari populariti semata-mata. Perlu buat karya yang boleh membangunkan negara, bangsa dan agama. Kalau tiada penulis yang boleh membangunkan pemikiran dan idea sebegitu, macam mana kita hendak lahirkan Sasterawan Negara yang seterusnya?

Dialog Buku Negara ini dijayakan oleh Persatuan Industri Buku Bumiputera Malaysia (PIBM). Turut hadir dalam dialog tersebut ialah Pengerusi Dialog Buku Negara, YBhg. Dato Hj. Mohd. Salleh Saidin, YBhg. Encik Nor Amin Ahmad, Pengerusi Lembaga Pengarah Institut Terjemahan dan Buku Malaysia, dan YBhg. Encik Mohd Khair Ngadiron, Pengerusi Pengelola Pesta Buku Antarabangsa Kuala Lumpur.


UniMAP Lahirkan Graduan yang Berinovasi: Pemangku Raja Perlis

Langkawi – “Universiti Malaysia Perlis (UniMAP) akan sentiasa berusaha menawarkan sesuatu yang unik kepada pelajar, industri dan pemegang taruhnya.”

Dengan pelbagai inisiatif yang sedang dilaksanakan, adalah diyakini bahawa UniMAP akan terus mampu melahirkan graduan yang berupaya berdepan dengan cabaran revolusi perindustrian 4.0, antaranya termasuklah mempunyai minda usahawan, inovatif dan diperkasakan dengan nilai kemanusiaan yang holistik.

Demikian titah Duli Yang Maha Mulia (DYMM) Pemangku Raja Perlis Tuanku Syed Faizuddin Putra Ibni Tuanku Syed Sirajuddin Jamalullail selepas berkenan berangkat menghadiri satu majlis makan malam yang dihoskan oleh universiti berkenaan di Pulau Langkawi, bersempena dengan Pameran Udara dan Maritim Antarabangsa (LIMA) 2023.

Pada program yang sama, DYMM Pemangku Raja Perlis turut berkenan meluangkan masa bertemu dengan Menteri Kerja Raya dan Pengangkutan negara Laos, Ngampasong Meuangmany dan berkongsi pengalaman hasil lawatan kerja Baginda mengetuai delegasi UniMAP ke Vientiane dan Luang Prabang, pada tahun lalu.

Keberangkatan tiba Baginda yang juga merangkap Canselor UniMAP disambut oleh Naib Canselor UniMAP, iaitu YBhg. Profesor Datuk Dr. Zaliman Sauli.

Turut hadir sama, Timbalan Ketua Pengarah Pendidikan Tinggi (Penyelidikan dan Antarabangsa) Encik Ahmad Rizal Adnan; Pengarah Bahagian Kolaborasi Industri dan Masyarakat, Jabatan Pendidikan Tinggi, YBhg. Dato’ Mohd Sharil Abdullah; dan Ketua Penolong Pengarah Kanan, Bahagian Kolaborasi Industri dan Masyarakat, Jabatan Pendidikan Tinggi, Encik Raymond Teoh.


Pesta Buku Antarabangsa Kuala Lumpur (PBAKL) Kembali Lagi

Kuala Lumpur – Kementerian Pendidikan Malaysia (KPM) menerusi kenyataan media yang dikeluarkan pada hari ini menyatakan bahawa Pesta Buku Antarabangsa Kuala Lumpur (PBAKL) tahun 2023 telah memasuki edisi ke-40 penganjurannya. PBAKL pada kali ini berlangsung pada 26 Mei hingga 4 Jun 2023 di Pusat Dagangan Dunia Kuala Lumpur. Majlis Perasmian PBAKL disempurnakan oleh Perdana Menteri, YAB Dato’ Seri Anwar bin lbrahim, pada 27 Mei 2023 (Sabtu), 2.30 petang di Pentas Utama, Pusat Dagangan Dunia, Kuala Lumpur.

Penganjuran PBAKL penting dalam menyumbang kepada pembangunan industri buku. Selain meningkatkan minat membaca dalam kalangan rakyat Malaysia, PBAKL berupaya menjadi platform intelektual di negara ini. Hal ini dibuktikan dengan galakan aktiviti perbukuan seperti penulisan penyuntingan, ilustrasi, penterjemahan serta pemasaran buku. Ekosistem perbukuan yang konsisten ini akhirnya akan melahirkan banyak cendekiawan dan ilmuwan sekali gus memberikan pulangan pelaburan sosial kepada negara.

Berkonsepkan budaya membaca sebagai pembentuk keperibadian unggul masyarakat MADANI, PBAKL 2023 mensasarkan sebanyak 900 ribu orang pengunjung dengan mengumpulkan sebanyak 211 syarikat pempamer dalam industri perbukuan melibatkan sebanyak 812 unit reruai. PBAKL 2023 ini turut menonjolkan 10 elemen keterujaan seperti yang berikut:

i.     Pesta Buku Hibrid (PBAKL Fizikal dan Dalam Talian).
ii.    Pusat Dagang Hak Cipta ASEAN (ASEAN Right s Fair).
iii.   China sebagai negara tamu.
iv.   Sarawak sebagai negeri tamu.
v.    Kementerian Pendidikan Malaysia sebagai kementerian tamu.
vi.   Kumpulan Penerbit Akademik Terbesar (perkumpulan penerbit-penerbit universiti).
vii.  IFLA Junior.
viii. Mandiri di PBAKL 2023.
ix.   BOCA VIP Programme.
x.    Laman Santai Seni.

PBAKL 2023 juga berkolaboratif dengan Shopee sebagai rakan rasmi e-dagang untuk melaksanakan pesta buku secara hibrid manakala TikTok sebagai rakan rasmi media sosial yang menawarkan banyak aktiviti di #BookTokMalaysia, Temui Pembaca di Mana Jua. Penyertaan Media Prima Berhad dan Radio Institut Kefahaman Islam Malaysia (IKIM) sebagai rakan strategik juga ialah usaha bagi meningkatkan promosi penganjuran pesta buku ini.

Penganjuran PBAKL selama 10 hari ini dilihat sebagai usaha kerajaan bagi memperkukuh budaya membaca rakyat Malaysia dan memperkasakan industri perbukuan negara.


Murid Tadika Serikan Majlis Pelancaran Buku Kanak-kanak 1,2,3 Hembus

Untuk mendapatkan maklumat terkini, ikuti kami melalui Telegram

Kuala Lumpur – Bersempena dengan Pesta Buku Antarabangsa Kuala Lumpur (PBAKL) 2023, Bahagian Buku Kanak-kanak dan Remaja, Dewan Bahasa dan Pustaka (DBP) telah menganjurkan sesi pelancaran dan bicara buku kanak-kanak 1,2,3 Hembus di Reruai DBP, Pusat Dagangan Dunia (WTC), Kuala Lumpur, pagi tadi.

Buku kanak-kanak karya Puan Mimi Salleh ini telah dilancarkan oleh Pengarah Penerbitan DBP, Puan Fauzilahyatun Mustafa dan dimeriahkan lagi dengan kehadiran Ketua Editor Bahagian Buku Kanak-kanak dan Remaja, Encik Armin Azhari Saleh; Ketua Editor Bahagian Majalah, Dr. Rosmani Omar dan juga murid-murid dari Tadika Smart Reader Kids Setiawangsa, guru-guru pengiring berserta ibu bapa.

Dalam ucapan perasmiannya, Puan Fauzilahyatun mengucapkan syabas dan tahniah kepada Puan Mimi Salleh atas penghasilan buku ini. Menurutnya lagi, pencapaian beliau ini amat membanggakan dan seharusnya menjadi pendorong kepada penulis lain untuk mengikut jejak langkah yang sama.

Selain memperkaya ilmu dan menjadi wahana didik hibur, buku kanak-kanak dapat dijadikan medan pembentukan sahsiah dan peribadi kepada golongan sasaran. Sesungguhnya, masyarakat yang berilmu harus dipupuk sejak kecil lagi melalui aktiviti membaca. Dalam hal ini, Dewan Bahasa dan Pustaka akan terus berusaha untuk menerbitkan buku kanak-kanak dan remaja yang bermutu bagi memenuhi permintaan pembaca.

Pelancaran buku ini disiarkan secara langsung melalui platform media sosial, Facebook DBP dan diteruskan dengan slot bicara buku dan sesi bercerita oleh penulis bersama-sama murid-murid tadika Smart Reader Kids Setiawangsa. Mengambil inspirasi daripada cerita rakyat dari Iran dan juga daripada kisah Nabi Ibrahim a.s., Puan Mimi turut berkongsi serba sedikit mengenai kisah dalam 1,2,3 Hembus dan turut mengadakan sesi soal jawab santai bersama-sama murid tadika. Kemeriahan turut dirasai dengan keceriaan dan kegembiraan murid-murid tadika semasa sesi bercerita dan sesi soal jawab tersebut.

Mula bergiat aktif dalam bidang penulisan sejak tahun 1998, Puan Mimi Salleh yang juga pengasas Swaterbit Kids Book (SKB), sebuah platform pembangunan kandungan secara inovatif untuk penulis swaterbit buku bergambar kanak-kanak turut menzahirkan rasa bersyukur atas penerbitan karya ke-16 hasil tulisannya. Buku 1,2,3 Hembus juga telah dibawa ke Pesta Buku Frankfurt (Frankfurt Book Fair). Selain aktif dalam membimbing penulis baharu untuk menapak dalam bidang penulisan buku kanak-kanak, Mimi turut menggabungkan minatnya dalam bidang penulisan dan juga bidang seni dalam memperkenalkan “kirigami”, iaitu seni guntingan kertas dan sering mengadakan kursus dan kelas mengenai seni ini bersama-sama kanak-kanak.

Menyentuh tentang industri buku kanak-kanak di Malaysia, Mimi menyatakan bahawa masih terdapat kelompangan dalam industri ini, berbanding dengan di luar negara yang menunjukkan buku kanak-kanak menduduki tiga tangga teratas genre buku yang paling popular. Beliau menzahirkan harapan agar melalui medium yang telah disediakan, lebih banyak penulis buku kanak-kanak dapat menimba ilmu tentang penghasilan buku secara langkah demi langkah termasuklah ilmu tentang cara penjualan buku dan cara menghasilkan buku yang berkualiti serta mampu menambat pasaran industri buku di Malaysia.


Penterjemah Profesional Perlu Cekap, Berkemahiran dan Berketerampilan

Kuala Lumpur – Persatuan Penterjemah Malaysia (PPM) dengan kerjasama Dewan Bahasa dan Pustaka (DBP) pada hari ini menganjurkan program Syarahan Umum yang membincangkan tajuk “Professional and Non-Professional Translation and Interpreting” oleh Pengerusi Multilingualisme dan Komunikasi, Heriot-Watt University, United Kingdom, Profesor Claudia V. Angelelli, pagi ini di Balai Seminar Tun Dr. Hamdan Sheikh Tahir, Aras 6, Wisma DBP.

Turut bersama-sama dalam program ini ialah Ketua Unit Bahasa Asing dan Terjemahan, Universiti Kebangsaan Malaysia, Profesor Madya Dr. Mohamad Zain Sulaiman yang bertindak selaku moderator program.

Menurut Profesor Claudia V. Angelelli, profesional adalah berkaitan dengan sesuatu profesion dan hanya layak atau sesuai dengan orang yang profesional, cekap, berkemahiran dan berketerampilan.

Seseorang itu dikatakan profesional jika beliau terlibat dalam bidang pekerjaan dan memperoleh prestasi atau hasil daripada pekerjaan tersebut. Hal ini termasuklah dalam bidang penterjemahan.

Jelasnya, profesional hanya boleh digunakan untuk bidang pekerjaan tertentu yang juga merujuk standard pendidikan ahlinya dalam dunia profesion atau pekerjaan.

“Menyentuh perihal penterjemahan, dunia hari ini yang pesat dengan perkembangan teknologi maklumat dan teknologi telah meningkatkan keupayaan pengguna bahasa yang pelbagai untuk berkomunikasi dari jarak jauh. Oleh hal yang demikian, keperluan terjemahan, tafsiran dan pengantaraan berbantukan manusia atau mesin juga semakin meningkat seiring dengan permintaan ini,” terangnya lagi.

Beliau juga berkongsikan bahawa seseorang yang profesional merupakan anggota atau ahli yang berdaftar dengan badan profesional masing-masing. Individu yang profesional juga menggambarkan standard pendidikan dan latihan yang diperoleh di samping berkongsi akan etika dan amalan profesional yang tersendiri.

Profesionalisme bukanlah nilai korporat sejagat, sebaliknya tahap kecekapan dan kebertanggungjawaban ini merupakan amalan sosial yang terikat dengan sempadan budaya dan pertimbangan moral dalam kehidupan masyarakat.

Persempadanan budaya inilah yang mempengaruhi penterjemah dan jurubahasa dari segi etika profesional, pemahaman dari segi tugas dan tanggungjawab yang perlu diikuti dan dihindari serta persepsi terhadap kualiti kerja yang dihasilkan.

Mengakhiri syarahan, beliau menyarankan agar penterjemah dan jurubahasa melibatkan diri dalam pelbagai disiplin ilmu.

“Aktiviti penterjemahan yang membawa konsep dan makna yang sama mempunyai cabaran yang tertentu kerana disiplin ilmu yang berbeza mungkin tidak mendukung fungsi yang sama. Namun begitu, penterjemahan dan pentafsiran sesuatu maklumat mampu menjadi jambatan yang menghubungkan pelbagai komuniti pertuturan,” terangnya.

Dalam program ini juga, Profesor Claudia V. Angelelli turut berkongsikan beberapa dapatan kajian beliau yang berkaitan dengan multilinguisme dalam amalan penjagaan kesihatan.

Pada akhir sesi perkongsian buah fikiran ini, Presiden Persatuan Penterjemah Malaysia, Profesor Emeritus Dr. Abdullah Hasan menyampaikan cenderamata kepada Profesor Claudia V. Angelelli.

Sesi penyampaian buah fikiran ini merupakan kesinambungan daripada Persidangan Antarabangsa Penterjemahan yang ke-19 yang telah berlangsung pada 24 Mei hingga 26 Mei 2023 di Hotel Swiss-Garden, Bukit Bintang, Kuala Lumpur.


Apabila Karya Seni P. Ramlee Menjadi Domain Awam

Untuk mendapatkan maklumat terkini, ikuti kami melalui Telegram

Karya seniman Allahyarham Tan Sri P. Ramlee terutamanya lagu dan filem terus mendapat perhatian dalam kalangan masyarakat. Hal ini menunjukkan bahawa karya berkenaan sudah berada dan sebati dengan masyarakat semasa termasuklah bagi  mereka yang lahir selepas P. Ramlee pulang ke pangkuan Ilahi 50 tahun lalu.

Tidak banyak seniman dalam kalangan penyanyi, pelakon atau pengarah yang begitu berpengaruh hingga kepada generasi baharu yang terpisah dari segi latar sosial zamannya. Akan tetapi, berbeza daripada P. Ramlee kerana terus diingati dan diminati hingga kini.

Hal yang demikian boleh dilihat sebagai nilai pasaran yang tinggi pada setiap karya seniman itu. Disebabkan terus popular dan bersifat malar segar, media elektronik seperti televisyen dan radio terus menyiarkan karya P. Ramlee.

Malah dalam keadaan tertentu, lagu-lagunya menenggelamkan ciptaan baharu yang selalu dianggap sebagai “menepati” selera zaman. Perkara itu membuktikan bahawa karya seni yang baik tidak pernah luput tarikhnya. Malah apresiasi terhadap karya seni hanya ditentukan oleh kedalaman menembusi jiwa khalayak.

Populariti karya-karya berkenaan menyumbang kutipan royalti daripada pengguna, seperti stesen televisyen dan radio. Harta intelek yang ditinggalkan oleh P. Ramlee itu terus bernilai dan memberikan pulangan kepada waris dan juga negara.

Walau bagaimanapun, keadaan menjadi sangat berbeza apabila pada 29 Mei ini genap 50 tahun kepulangan P. Ramlee menghadap Ilahi. Mengikut undang-undang hak cipta, semua karya yang didaftarkan atas nama P. Ramlee sudah tidak lagi dilindungi dan bebas digunakan oleh sesiapa sahaja dengan percuma.

Bayangkan selepas ini karya-karya itu diperdagangkan atau lebih tepat diterbitkan semula sebagai memenuhi sambutan khalayak yang tidak pernah surut. Karya-karya itu diambil tanpa membayar royalti dan mengaut keuntungan yang sah di sisi undang-undang.

Hal itu sudah banyak berlaku kepada seniman dan sasterawan di Barat apabila karya mereka menjadi domain awam (public domain)  selepas 50 tahun kematiannya. Karya-karya sastera William Shakespeare atau gubahan muzik klasik Mozart misalnya kini boleh digunakan oleh sesiapa sahaja.

Karya-karya itu tidak dilindungi oleh undang-undang hak cipta di negara masing-masing. Malah tidak ada pihak yang boleh mendakwa memiliki karya-karya berkenaan selepas beralih menjadi domain awam.

Maknanya semua yang dilakukan itu mengikut lunas undang-undang sekalipun kelihatan seperti tidak adil kepada waris yang sebelum itu berhak menerima kutipan  royalti.  Namun begitu, karya baharu yang dihasilkan daripada karya asal itu dilindungi oleh undang-undang hak cipta.

Misalnya sebuah karya lagu P. Ramlee yang telah digubah dan diberi pembaharuan tertentu  oleh penggubah lain. Karya gubahan baharu itu tentunya menjadi milik penggubah berkenaan dan dilindungi sehingga 50 tahun selepas kematiannya.

Demikianlah hakikat bahawa sesebuah karya harta intelek yang telah menjadi domain awam. Hal ini merupakan antara isu yang diperkatakan mengenai karya-karya P.Ramlee beberapa tahun kebelakangan ini.

Sejak pelibatannya dalam industri perfileman dan muzik, P. Ramlee banyak menghasilkan karya berupa lakon layar filem, gubahan lagu dan juga lirik.  Walaupun begitu tidak semua karyanya dilindungi oleh hak cipta disebabkan kesedaran terhadap harta intelek yang masih rendah pada masa itu.

Malah difahamkan banyak  juga hak cipta karya-karya beliau seperti lakon layar filem terutama semasa dihasilkan di Singapura tidak didaftarkan atas nama P.Ramlee. Perkara itu berlaku disebabkan kesedaran terhadap harta intelek pada ketika itu tidak mendalam seperti zaman sekarang.

Oleh hal yang demikian, isu yang utama selepas 50 tahun kepulangan P. Ramlee adalah berakhirnya pelindungan undang-undang terhadap karya seni yang dihasilkan semasa hayatnya.

Selama ini sesetengah karya-karya lagu P.Ramlee dilindungi hak ciptanya dan kutipan royalti diuruskan oleh Badan Pelindungan Hak Cipta Muzik Berhad (MACP). Badan perlindungan itu mewakili waris P.Ramlee untuk mengutip royalti daripada pengguna karya-karya muziknya.

Walau bagaimanapun, selepas harta intelek itu menjadi domain awam, pihak waris atau dalam konteks yang lebih besar negara ini akan kehilangan royalti itu. Misalnya lagu-lagu ciptaan P. Ramlee bebas digunakan di seluruh dunia dengan percuma termasuk untuk tujuan komersial.

Sebenarnya isu yang berkaitan dengan pelindungan harta intelek merupakan suatu hal yang masih baharu di negara ini. Banyak harta intelek dibeli secara terus dan pengkarya tidak mempunyai hak cipta terhadap karya berkenaan.  Memang benar untuk jangka pendek, cara menjual secara pakej itu lebih mudah untuk dilakukan.

Akan tetapi, harta intelek adalah suatu yang berupa harta pusaka. Sekiranya diuruskan dengan betul dan mengikut undang-undang akan mendapat pulangan daripada segi royalti. Hasil daripada karya itu boleh dinikmati oleh waris sehingga 50 tahun selepas pengkarya tersebut meninggal dunia.

Dalam isu berakhirnya pelindungan dan kutipan royalti karya P. Ramlee,  ada pihak mencadangkan supaya kerajaan melanjutkan tempoh daripada 50 tahun menjadi 70 tahun. Hal ini bermakna, masih ada 20 tahun lagi untuk waris menikmati hasil royalti seniman itu.

Maka,  untuk melanjutkan tempoh pelindungan harta intelek berkenaan bukanlah sesuatu yang mudah, sekalipun tidak mustahil.  Sudah banyak perkara yang tidak mustahil, namun tidak menjadi kenyataan. Perkara itu melibatkan pindaan terhadap undang-undang tertentu dan sememangnya berdepan dengan cabaran yang sangat menyulitkan.

Antaranya melibatkan pindaan pada Akta Hak Cipta 1987 yang mengikut undang-undang antarabangsa memberikan pelindungan sehingga 50 tahun selepas pengkarya tersebut meninggal dunia. Untuk meminda akta berkenaan, pembuat dasar yang terdiri daripada ahli Parlimen perlu membawa isu itu ke Parlimen.

Oleh hal yang demikian, buat masa ini karya-karya P. Ramlee dianggap tidak lagi dilindungi oleh Akta Hak Cipta 1987. Semua pihak perlu menerima hakikat bahawa karya seniman besar yang kita miliki itu sudah menjadi hak awam, tidak dilindungi  dan kini berakhirnya kutipan royalti kepada waris.


Anak Muda Perlu Bangkit dengan Ilmu – YAB Perdana Menteri

Untuk mendapatkan maklumat terkini, ikuti kami melalui Telegram

Kuala Lumpur – YAB Perdana Menteri, Dato’ Seri Anwar Ibrahim menyeru masyarakat terutamanya generasi muda agar memupuk dan mewujudkan budaya membaca yang bersungguh-sungguh dalam diri serta menjadikannya sebagai ikrar dan janji kepada negara.

Menurut beliau, negara Malaysia harus diangkat sebagai negara MADANI yang perlu diterapkan dengan ilmu pengetahuan dalam kalangan masyarakat. Sehubungan dengan itu, tradisi membaca mestilah diikuti dengan kekuatan ilmu yang perlu diberikan penekanan dari peringkat awal persekolahan.

Tegas beliau, anak muda perlu bangkit dengan ilmu untuk menjadi manusia yang unggul seperti dalam teras pertama Malaysia MADANI, iaitu kemampanan yang menekankan perihal mutu hidup yang seimbang berdasarkan citra Malaysia yang unik berasaskan ilmu pengetahuan.

Beliau berkata demikian dalam Majlis Perasmian Pesta Buku Antarabangsa Kuala Lumpur (PBAKL) 2023 yang berlangsung pada pukul 2.30 petang tadi di Pentas Utama, Pusat Dagangan Dunia, Kuala Lumpur. PBAKL pada kali ini berlangsung pada 26 Mei 2023 hingga 4 Jun 2023.

“Saya berasa gembira kerana PBAKL yang diadakan pada tahun ini mendapat sambutan yang menggalakkan daripada penyertaan 211 syarikat dan penerbit dari dalam dan luar negara.“

“Saya juga ingin menzahirkan penghargaan kepada negara China atas kesiagaan negara tersebut menjadi negara tamu bagi penganjuran PBAKL pada tahun ini.“

Sementara itu, Majlis Perasmian PBAKL 2023 turut diserikan dengan ucapan alu-aluan oleh YBrs. Encik Mohd Khair Ngadiron (Pengerusi Jawatankuasa Pengelola PBAKL), ucapan Negara Tamu oleh YBrs. Encik Zhang Jianchun (Timbalan Menteri, Jabatan Publisiti Jawatankuasa Pusat CPC, Republik Rakyat China), persembahan kesenian, bicara berirama dan gimik pelancaran PBAKL 2023.


PBAKL 2023 Menyasarkan 900 Ribu Orang Pengunjung

Kuala Lumpur – Pesta Buku Antarabangsa Kuala Lumpur (PBAKL) 2023 pada kali ini yang berlangsung pada 26 Mei 2023 hingga 4 Jun 2023 berkonsepkan budaya membaca sebagai pembentuk keperibadian masyarakat MADANI menyasarkan 900 ribu orang pengunjung dengan penyertaan sebanyak 211 syarikat pempamer dalam industri perbukuan yang melibatkan 812 unit reruai.

Selesai sahaja Majlis Perasmian PBAKL 2023, Perdana Menteri, YAB Dato’ Seri Anwar Ibrahim melawat beberapa gerai pameran di sekitar Pentas Utama, Pusat Dagangan Dunia, Kuala Lumpur. Selain itu, YAB Perdana Menteri turut beramah mesra dengan para pengunjung pesta buku berkenaan.

Penganjuran pesta buku selama 10 hari ini dilihat sebagai antara usaha kerajaan bagi memperkukuh budaya membaca rakyat Malaysia dan memperkasakan industri perbukuan negara.

PBAKL 2023 ini turut menonjolkan 10 elemen keterujaan seperti Pesta Buku Hibrid (PBAKL Fizikal dan Dalam Talian), Pusat Dagang Hak Cipta ASEAN (ASEAN Right’ s Fair), China sebagai negara tamu, Sarawak sebagai negeri tamu, Kementerian Pendidikan Malaysia sebagai kementerian tamu, Kumpulan Penerbit Akademik Terbesar (Perkumpulan penerbit-penerbit universiti), IFLA Junior, Mandiri di PBAKL 2023, BOCA VIP Programme dan Laman Santai Seni.

Selain itu, PBAKL 2023 juga berkolaboratif dengan Shopee sebagai rakan rasmi e-dagang untuk melaksanakan pesta buku secara hibrid manakala Tik Tok sebagai rakan rasmi media sosial yang menawarkan banyak aktiviti di #BookTokMalaysia dan Temui Pembaca Di Mana Jua. Penyertaan Media Prima Berhad dan Radio IKIM sebagai rakan strategik juga adalah usaha bagi meningkatkan promosi penganjuran pesta buku ini.


Universiti AIMST Meraikan Graduan pada Majlis Konvokesyen Ke-14

Pada majlis yang sama, pemberian pingat emas universiti bagi tahun 2022 telah dianugerahkan kepada, Foo Jia Yee daripada Fakulti Pergigian setelah menamatkan program Sarjana Muda Pembedahan Pergigian yang menyertai program Fakulti Pergigian pada September 2017.


Rebut Peluang Menangi Baucar Buku Terbitan DBP Bernilai RM150 menerusi Pertandingan Cerita Buku GEGAR Pagi

Kuala Lumpur – Program Kuiz Bahasa dan Sastera DBP-GEGAR yang diadakan bersempena dengan Pesta Buku Antarabangsa Kuala Lumpur (PBAKL) 2023 pada hari ini bukan sahaja bertujuan menyebarluaskan bahasa dan sastera kepada masyarakat secara langsung, malah mempromosikan Pertandingan Cerita Buku GEGAR Pagi anjuran Dewan Bahasa dan Pustaka (DBP) dengan kerjasama Radio Gegar (GEGAR) bagi menggalakkan masyarakat membaca sambil berpeluang memenangi baucar buku terbitan DBP bernilaI RM150.

Penyertaan untuk Pertandingan Cerita Buku GEGAR Pagi yang bermula pada 28 Mei 2023 hingga 1 Jun 2023 melalui siaran radio GEGAR adalah terbuka kepada semua warganegara Malaysia kecuali kakitangan dan ahli keluarga terdekat DBP dan GEGAR.

“Pertandingan tersebut adalah satu daripada program untuk menggalakkan masyarakat membaca, membuka minda, memberikan ilmu dan sebagai pengenalan kepada masyarakat tentang kehidupan serta baucar buku yang disediakan menjadi satu daya penarik kepada masyarakat untuk membaca buku,” kata Pengarah Jabatan Pengembangan Bahasa dan Sastera, DBP, YBrs. Tuan Haji Mohd. Salahuddin Dato’ Paduka Mohamed dalam program tersebut.

Menurut beliau, DBP bukan sahaja menerbitkan buku, malah banyak melakukan aktiviti untuk menarik perhatian golongan muda menggunakan bahasa Melayu dengan betul, misalnya menerusi Festival Bahasa dan Sastera, Pertandingan Ekspresi Muzik Jalanan serta melaksanakan program bahasa dan sastera di setiap negeri.

Festival Bahasa dan Sastera di Terengganu juga akan dilaksanakan dalam tempoh yang terdekat bagi mencapai matlamat DBP dalam menyebarluaskan bahasa dan sastera.

Sementara itu, menjawab persoalan sasaran utama yang ingin dicapai oleh GEGAR setelah sekian lama bekerjasama dengan DBP sejak tahun 2019, Pengurus Kandungan Radio Gegar, Puan Raja Nadia Salwana menyatakan bahawa pihaknya mengadakan program seperti segmen dialek, bercerita tentang hikayat, pertandingan berkenaan dengan istilah semasa dan peribahasa yang kesemuanya menggunakan bahan rujukan terbitan DBP adalah bagi mengajar masyarakat menggunakan bahasa Melayu dengan betul di samping berhibur.

Tambah beliau, pendengar GEGAR boleh menyertai pertandingan tersebut dengan melayari frekuensi GEGAR di saluran 88.1 (Kelantan), saluran 106.8 (Terengganu), saluran 88.8 (Pahang) dan bagi pendengar yang berada di luar daripada ketiga-tiga kawasan ini boleh melayari Astro saluran 863 atau menggunakan aplikasi Syok.

Penganjur  akan  memilih  masa  dalam  slot  siaran  GEGAR bermula pukul 7.00 pagi bagi memberikan peluang kepada pendengar GEGAR menjadi pemanggil terpantas melalui talian 03-95439969 dan berkongsikan cerita tentang buku yang pernah dibaca dalam kehidupan, seterusnya penganjur akan memilih pemenang untuk memenangi baucar buku terbitan DBP bernilai RM150 yang juga boleh digunakan sepanjang PBAKL 2023 berlangsung.

Pada masa yang sama, program Kuiz Bahasa dan Sastera DBP-GEGAR yang dikendalikan oleh penyampai radio GEGAR, iaitu Encik Shah Muhammad dan Encik Aswad Jalil memberikan peluang kepada para pengunjung menyertai kuiz berkaitan dengan bahasa dan sastera seperti mengenali sasterawan negara, mengenal pasti istilah dalam bahasa Melayu dan menjawab pantun teka-teki yang diberikan dengan tepat.

Turut hadir dalam program tersebut ialah Ketua Bahagian Promosi dan Pengiktirafan, DBP, Encik Abdul Ghani Abu dan para pengunjung PBAKL 2023.


Pemenang Sijil Penghargaan Kategori Sektor Pendidikan dan Kategori Teknikal dan Vokasional

Untuk mendapatkan maklumat terkini, ikuti kami melalui Telegram

Putrajaya – Majlis Sambutan Dekad Bahasa Kebangsaan Sektor Pendidikan 2022 dengan tema “Bahasa Jiwa Bangsa” telah berlangsung pada pukul 11.00 pagi tadi di Dewan Perdana, Pusat Konvensyen Antarabangsa Putrajaya (PICC). Majlis ini telah disempurnakan oleh Menteri Kanan Pendidikan, iaitu YB Datuk Dr. Radzi Jidin.

Dalam majlis tersebut, YB Datuk Dr. Radzi Jidin telah menyampaikan hadiah berupa Sijil Penghargaan kepada dua orang penerima anugerah bagi dua kategori yang dipertandingkan dan semua pemenang aktiviti bahasa kebangsaan sektor pendidikan tahun 2022.

Pada tahun ini, dua orang calon telah dipilih bagi Kategori Sektor Pendidikan dan Kategori Teknologi dan Vokasional yang menerima Sijil Penghargaan. Kedua-dua calon yang dipilih ini memiliki kekuatan dan kepakaran masing-masing yang telah terbukti melalui pelbagai sumbangan ilmiah serta anugerah cemerlang yang diterima sepanjang tempoh perkhidmatan mereka hingga hari ini.

Menurut penerima Sijil Penghargaan bagi Kategori Sektor Pendidikan, iaitu Dr. Suriati Zakaria yang merupakan guru di SMK Jengka Pusat, Pahang, program Dekad Bahasa Kebangsaan Sektor Pendidikan ini amat menekankan aspek membudayakan penggunaan bahasa kebangsaan yang betul dalam kalangan warga Kementerian Pendidikan Malaysia (KPM) khususnya.

Saya menyertai program ini untuk turut sama memperkasakan bahasa kebangsaan kita. Bagi saya, program ini dapat menggalakkan masyarakat tanpa mengira kaum, tahap pendidikan dan peringkat umur untuk sama-sama memberikan sumbangan kepada bahasa kebangsaan kita. Jika bukan kita sebagai warga negara Malaysia, siapa lagi yang hendak mengangkat dan menjadikan bahasa Melayu sebagai jati diri masyarakat Malaysia.

Sementara itu, TS Adnan Dali, Guru Cemerlang di Bahagian Teknologi Penyejukan dan Penyamanan Udara, selaku Guru Kanan MP Teknikal di Kolej Vokasional Sepang, Selangor, iaitu penerima Sijil Penghargaan bagi Kategori Teknikal dan Vokasional berkata, program ini amat bermakna kepada semua masyarakat Malaysia dalam usaha ke arah memperkasakan bahasa Melayu sebagai bahasa kebangsaan.

Saya tergerak hati untuk menyertai anugerah ini yang merupakan cadangan pihak pentadbir Kolej Vokasional bagi kategori TVET. Sepanjang perkhidmatan sebagai seorang guru, saya sebenarnya tidak pernah terfikir untuk menyertai program seumpama ini. Namun begitu, saya juga berasa terpanggil untuk turut serta memperkasakan dan memartabatkan bahasa Melayu khususnya dalam bidang teknikal dan TVET.

Sementara itu, dalam proses pemilihan calon untuk diangkat selaku tokoh bahasa bagi kedua-dua kategori melalui fasa pemilihan yang cukup ketat dan teliti. Misalnya, beberapa orang panel khas yang terdiri daripada pakar-pakar bahasa dari pelbagai bahagian di KPM dan juga agensi yang berkaitan dilantik untuk meneliti dokumen dan bahan yang dihantar oleh semua calon dan dokumen tersebut akan dinilai berdasarkan instrumen yang telah disediakan.

Selain itu, turut diraikan ialah pemenang bagi dua lagi pertandingan. Bagi Pertandingan Lagu Puisi Sektor Pendidikan, johan dimenangi oleh Puan Ratna Sariayu Osman dari Bahagian Sukan, Kokurikulum dan Kesenian, manakala johan bagi Pertandingan Mencipta dan Melafazkan Pantun Sektor Pendidikan pula dimenangi oleh Hezreen Sini yang juga dari Bahagian Sukan Kokurikulum dan Kesenian.


Aktiviti Membaca Meningkatkan Nilai Budi Kanak-kanak

Kuala Lumpur – Bersempena dengan Pesta Buku Antarabangsa Kuala Lumpur (PBAKL) 2023, Bahagian Pengembangan Kesusasteraan Kanak-kanak dan Remaja, Dewan Bahasa dan Pustaka (DBP) telah melaksanakan Program Seronoknya Membaca di Reruai DBP, Pusat Dagangan Dunia (WTC), Kuala Lumpur, semalam.

Sesi Ceritalah Lagi! telah membuka tirai program Seronoknya Membaca dengan persembahan cerita oleh Mama Filzah. Buku Alang Pipi Merah yang diterbitkan oleh DBP pada tahun 2000 telah menjadi pilihan Mama Filzah untuk menyampaikan ceritanya kepada pengunjung yang terdiri dalam kalangan kanak-kanak yang hadir bersama-sama ibu bapa dan guru pengiring.

Sesi Kuiz Bahasa dan Sastera turut diadakan bagi menguji kepintaran kanak-kanak berkaitan dengan bahasa dan persuratan Melayu. Kuiz Teka Peribahasa, Eja dengan Betul, Bina Kata dan Teka Silang Kata dilaksanakan dalam bentuk didik hibur dengan memberikan buku sebagai hadiah galakan kepada kanak-kanak yang menjawab dengan betul.

Program Seronoknya Membaca ini disiarkan secara langsung menerusi pelantar media sosial DBP, seperti Facebook dan YouTube bagi menyebarluaskan lagi siaran ini agar dapat ditonton oleh pelayar setia media sosial DBP.

Kehadiran kanak-kanak dari Krista, Rumah Kebajikan dan Anak Yatim Darul Najjah, Rumah Titian Kasih dan Akademi Tahfiz al-Hidayah menyerikan lagi program Seronoknya Membaca dengan menampilkan keyakinan dan jati diri kanak-kanak ini menyertai setiap kuiz yang diajukan kepada mereka. Program ini memberikan daya tarik kepada khalayak pengunjung khususnya kanak-kanak dalam memperlihatkan kesungguhan mereka menghayati nilai dan ketinggian budi yang dipelajari melalui aktiviti pembacaan.


DBP Tampilkan Editor Majalah di PBAKL 2023

Kuala Lumpur – Kehadiran Dewan Bahasa dan Pustaka (DBP) sebagai pempamer di Pesta Buku Antarabangsa Kuala Lumpur (PBAKL) pada tahun ini dimeriahkan lagi dengan penampilan sidang editor Bahagian Majalah melalui program “Sembang Editor Majalah (SEM)” di Dewan Tun Razak 3, Aras 3, Pusat Dagangan Dunia Kuala Lumpur (PWTC) pada pagi tadi.

Program yang berkonsepkan santai tersebut menampilkan barisan sidang editor daripada 11 majalah terbitan DBP seperti Dewan Masyarakat, Dewan Sastera, Dewan Bahasa, Dewan Ekonomi, Dewan Budaya, Dewan Kosmik, Dewan Tamadun Islam, Dewan Siswa dan Dewan Pelajar.

Sepanjang program tersebut berlangsung, pengunjung boleh mendapatkan maklumat dan panduan berkaitan dengan penghantaran karya secara bercetak mahupun secara dalam talian yang akan disampaikan oleh para editor majalah.

Menurut Ketua Editor Majalah, YBrs. Dr. Rosmani Omar, selain majalah bercetak, para pembaca juga boleh menjadikan portal JendelaDBP sebagai sumber rujukan berkaitan dengan isu semasa yang mampu diakses dengan mudah dan meluas.

Hingga hari ini, DBP telah berjaya diakses sebanyak lebih tiga juta pelayar yang merentasi pelbagai negara.

Beliau turut berkongsi tentang kisah Sasterawan Negara, YBhg. Dato’ Rahman Shaari, iaitu kisah beliau yang menulis ketika bergelar pelajar sehinggakan berjaya diterbitkan dalam majalah Dewan Sastera.

Pada program yang sama, Timbalan Ketua Editor, Puan Aninah Janang mengatakan bahawa kesemua majalah terbitan DBP mencakupi pelbagai tema yang dapat menarik minat pembaca yang terdiri daripada pelbagai lapisan umur.

Selain program “Sembang Editor Majalah”, pengunjung juga boleh mendapatkan buku dan majalah terbitan DBP dengan harga yang menarik di reruai DBP sepanjang PBAKL 2023 berlangsung.


SPM 2022 Diumumkan pada 8 Jun 2023

Untuk mendapatkan maklumat terkini, ikuti kami melalui Telegram

Kuala Lumpur – Kementerian Pendidikan Malaysia (KPM) memaklumkan menerusi kenyataan media yang dikeluarkan pada hari ini bahawa keputusan Sijil Pelajaran Malaysia (SPM) 2022 akan dikeluarkan pada 8 Jun 2023 (Khamis).

Sebanyak 403 637 orang calon telah mendaftar untuk menduduki peperiksaan tersebut di 3355 buah pusat peperiksaan di seluruh negara dan sebanyak 131 318 petugas peperiksaan telah dilantik bagi keseluruhan peperiksaan tersebut.

Calon sekolah boleh memperoleh keputusan peperiksaan tersebut daripada sekolah masing-masing mulai pukul 10.00 pagi pada tarikh tersebut.

Bagi calon persendirian, keputusan peperiksaan akan dihantar melalui pos atau calon boleh menghubungi jabatan pendidikan negeri yang merupakan tempat calon mendaftar untuk menduduki peperiksaan SPM 2022.

Di samping itu, calon sekolah dan calon persendirian juga boleh membuat semakan keputusan peperiksaan SPM 2022 melalui kaedah yang berikut:


Seminar Fikrah Siddiq Fadzil Mengangkat Citra Budaya dan Peradaban Bangsa Malaysia

Kuala Lumpur – Seminar Fikrah Siddiq Fadzil yang membawa tema “Citra Budaya dan Peradaban Bangsa Malaysia“ telah dirasmikan oleh Yang Amat Berhormat (YAB) Dato’ Seri Anwar Ibrahim, Perdana Menteri pagi tadi. Seminar yang julung kali diadakan itu berlangsung pada 30 hingga 31 Mei 2023 di Balai Budaya Tun Syed Nasir, Wisma DBP.

YAB Dato’ Seri Anwar Ibrahim, yang merupakan sahabat karib Almarhum Profesor Dato’ Dr. Siddiq Fadzil, menyatakan bahawa pemikiran tokoh ilmuwan tersohor itu sangat relevan dengan keperluan untuk mengangkat masyarakat Madani pada masa ini. Bagi YAB Dato’ Seri Anwar Ibrahim, Almarhum Profesor Dato’ Dr. Siddiq Fadzil merupakan seorang tokoh yang kuat berkakar kepada budaya Melayu, petah berbicara dalam bahasa Melayu, mendalami agama Islam, dan terbuka luas mindanya yang tidak terperangkap dengan pemikiran sempit perkauman atau jumud dalam kefahaman agama.

“Manusiawi itu tidak mampu dibentuk hanya dengan kerangka teknologi, sains dan digital, tetapi perlu dibentuk dengan bahasa dan budaya. Walaupun ada pandangan serong yang menganggap bahawa seni, sastera dan budaya itu tidak relevan, kita tidak menerima pandangan cetek sedemikian kerana pemikiran dan kebudayaan itu mengangkat peradaban budaya. Dalam hal ini, saya berasa bimbang kerana minat dan kecenderungan ke arah ini tidak ada, terutamanya dalam kalangan anak muda,“ ujar YAB Dato’ Seri Anwar Ibrahim dalam ucaptamanya.

Tambah beliau lagi, adalah menjadi kerugian bagi masyarakat, khususnya generasi muda, jika tidak berpeluang merasai “kelazatan” keilmuan dan kebahasaan. Oleh sebab itu, buku-buku yang dihasilkan, terutamanya yang diterbitkan oleh Dewan Bahasa Pustaka (DBP), sewajarnya dibincangkan dan diwacanakan di sekolah dan pusat pengajian tinggi.

“Saya telah berikan dukungan yang cukup kuat kepada DBP, termasuklah dalam kegiatan dan penerbitannya. Kita mahu lihat pada masa akan datang DBP kembali menjadi gedung budaya yang hebat. Saya beri jaminan untuk mengangkat dan menyempurnakan semangat addabani rabbi fa ahsana ta’dibi (Tuhanku telah mendidikku, sehingga menjadikan baik pendidikanku),” kata YAB Perdana Menteri.

Yang Berhormat (YB) Senator Datuk Seri Dr. Haji Awang Sariyan, Pengerusi Lembaga Pengelola DBP dalam ucapannya menyatakan bahawa Almarhum Profesor Dato’ Dr. Siddiq Fadzil merupakan seorang tokoh yang bergerak cergas dan aktif dalam mengangkat fikrah dan dakwah di negara ini, bersama-sama YAB Perdana Menteri. Antara sumbangan besar Almarhum Profesor Dato’ Dr. Siddiq Fadzil yang kurang disedari oleh masyarakat termasuklah memulakan kuliah Tafsir Maudhu’i di Balai Budaya Tun Syed Nasir, Wisma DBP ini sejak tahun 1998 yang berterusan sehingga siri ke-78.

“Kita harus beri penghargaan yang tinggi kepada Almarhum Profesor Dato’ Dr. Siddiq Fadzil dan YAB Dato’ Seri Anwar Ibrahim kerana mereka telah membawa suatu pemikiran dan hala tuju dalam membentuk negara yang berteraskan budaya ilmu dan pemikiran,“ kata YB Senator Datuk Seri Dr. Haji Awang Sariyan.

Turut hadir majlis perasmian Seminar Fikrah Siddiq Fadzil “Citra Budaya dan Peradaban Bangsa Malaysia“ ialah YB Fadhlina Sidek, Menteri Pendidikan, Dato’ Haji Pkharuddin Haji Ghazali, Ketua Pengarah Pendidikan Malaysia, Dato’ Ahmad Azam Ab Rahman, Presiden Wadah Pencerdasan Umat Malaysia (WADAH), dan Profesor Dato’ Dr. Mohammad Redzuan Othman, Presiden dan Naib Canselor Universiti Selangor.


Dunia sedang Mencatu?

Catuan merujuk kawalan terhadap pengagihan sumber yang terhad, barangan makanan, pengeluaran perindustrian dan sebagainya.

Dalam institusi perbankan, catuan kredit merupakan situasi apabila bank mengehadkan bekalan pinjaman terhadap pengguna. Dalam ekonomi pula, catuan merujuk kawalan buatan terhadap penawaran dan permintaan komoditi.

Mengapakah catuan dilakukan? Menurut The Economic Times, catuan adalah untuk memastikan pengagihan sumber yang betul tanpa sebarang pembaziran yang tidak diingini. Bank melaksanakan catuan kredit adalah untuk mengawal pemberian pinjaman di luar asas kewangan bank. Selain itu, catuan adalah usaha untuk mengawal harga dan permintaan serta penawaran yang membawa kepada ketersediaan barangan dan perkhidmatan untuk setiap bahagian masyarakat.

Banyak pihak melihat catuan dari pelbagai dimensi yang berbeza. Semasa Perang Dunia Kedua, catuan bertujuan untuk mengawasi kawalan harga barangan. Pada ketika itu, Officer of Price Administration (OPA), di Amerika Syarikat menetapkan peraturan yang amat rumit untuk mencatu segala-galanya, iaitu daripada daging lembu kepada gula dan daripada gula kepada kasut. Dalam proses itu, banyak syarikat dipersalahkan dan menjadi tumpuan untuk melepaskan kemarahan rakyat yang tidak berpuas hati dengan catuan yang dilaksanakan.

Kesan daripada catuan yang menghimpit peniaga dan pembeli, pasaran gelap berkembang dengan pesat dan tumbuh bagai cendawan selepas hujan. Walaupun pelbagai kerumitan dan rungutan dilontarkan, kebanyakan rakyat Amerika Syarikat tetap mengakui bahawa catuan adalah satu daripada usaha penting dalam menangani perang yang sedang melanda sambil menyatakan bahawa, “catuan merupakan pengorbanan yang perlu tetapi tetap dibenci”.

Hal ini dikatakan demikian kerana, pada ketika itu, walaupun kawalan harga adalah bertujuan untuk mengawal inflasi, tetapi matlamat utama catuan adalah untuk mengagihkan barangan yang terhad secara adil. Pegawai OPA, E.W. Eggen meletakkan isu ini secara praktikal semasa beliau menjadi tetamu dalam rancangan radio KGW 1943 di Portland dengan menyatakan bahawa; “Andaikan permintaan untuk kopi melebihi bekalan dan tiada catuan, yang akan berlaku ialah pengunjung yang sampai ke kedai runcit terlebih dahulu akan mendapat kopi dan pengunjung yang tiba lewat tidak akan mendapat apa-apa. Hal ini bermaksud wanita yang bekerja di kilang dan tidak mempunyai masa untuk membeli bekalan makanan pastinya tidak akan dapat membeli kopi kerana bekalan yang ada sudah habis dibeli oleh pengunjung yang lain. Prinsip yang sama juga akan terpakai terhadap barangan lain seperti tuala, cadar, kasut, pakaian, dan segala jenis komoditi lain di mana kekurangan mungkin berlaku kerana dimonopoli oleh sesetengah pelanggan. Dalam hal ini, catuan pada dasarnya dilihat sebagai bersifat demokratik.

Peraturan pelaksanaan catuan di Amerika Syarikat berubah dari semasa ke semasa, tetapi tetap dipenuhi dengan kerenah birokrasi apabila kupon mula diperkenalkan, sijil setem, pelekat dan sistem pertukaran mata. Pada ketika itu, gula menjadi barangan pertama yang dicatu di seluruh Amerika Syarikat pada Mei 1942 dan diikuti dengan kopi.

Pada hari ini, meskipun hampir 80 tahun Perang Dunia Kedua berakhir, catuan masih menjadi pilihan banyak negara dalam usaha mengawal ketidaktentuan ekonomi yang melanda dunia. Walau bagaimanpun, sumber makanan bukan lagi dijadikan barangan catuan utama yang memerlukan kawalan, tetapi telah beralih kepada sumber tenaga seperti elektrik yang menjadi keperluan utama masyarakat dunia.

Pada hakikatnya, kadar penggunaan tenaga elektrik secara global berterusan meningkat di seluruh dunia dan majoriti tenaga ini dijana melalui pembakaran bahan api fosil seperti arang batu dan minyak. Walau bagaimanapun, penggunaan sumber tenaga bersih sedang ditingkatkan oleh banyak negara lebih-lebih lagi ketika dunia sedang menangani kesan perubahan iklim. Tenaga boleh diperbaharui, seperti nuklear dan sumber bukan bahan api fosil kini semakin meningkat dalam penggunaan tenaga global.

Bilangan negara yang menggunakan bahan api fosil secara eksklusif telah berkurangan dalam beberapa tahun kebelakangan ini. Kebanyakan negara kini mengutamakan pelaburan dalam tenaga boleh diperbaharui untuk mengurangkan pergantungan mereka terhadap bahan api fosil yang bersifat tidak mesra alam. Maka itu, sumber tenaga boleh diperbaharui seperti  angin, solar dan kuasa hidro diramalkan akan menyumbang lebih separuh daripada pengeluaran elektrik di seluruh dunia menjelang tahun 2035.

Sebagai rekod, yang berikut lima buah negara yang paling tinggi penggunaan elektrik yang disenaraikan oleh NS Energy, iaitu China, Amerika Syarikat, India, Rusia dan Jepun.

China telah mendahului senarai dunia dalam penggunaan elektrik dengan menggunakan lebih daripada 6.3 trilion kilowatt tenaga sejam setiap tahun. Negara tersebut didakwa merupakan pengeluar dan pengguna arang batu terbesar dunia. Namun begitu, China telah mengalihkan tumpuannya kepada penggunaan gas asli dan sumber boleh diperbaharui sejak beberapa tahun kebelakangan ini.

Sementara itu, Amerika Syarikat menduduki tempat kedua dalam senarai penggunaan tenaga elektrik di dunia dengan penggunaan lebih daripada 3.9 trilion kilowatt sejam (kWj) setiap tahun. Penggunaan elektrik di negara itu dilaporkan telah melonjak 13 kali ganda sejak tahun 1950 dan penggunaan tersebut diramalkan akan terus meningkat dalam beberapa dekad akan datang.

Sebagai negara kedua dunia dengan populasi teramai di dunia, India berada pada kedudukan ketiga dengan 1.54 trilion kWj dalam masa setahun. Kadar penggunaan tenaga elektrik di negara ini dijangkakan akan mencecah 4 trilion unit menjelang tahun 2030. Sektor tenaga elektrik negara ini telah didominasi dengan penggunaan bahan api fosil, khususnya arang batu. Kerajaan India sedang berusaha untuk meningkatkan pelaburan dalam tenaga boleh diperbaharui dengan sasaran kapasiti 175 GW.

Kadar penggunaan tenaga elektrik di Rusia telah meletakkan negara ini pada kedudukan keempat dengan penggunaan 1.06 trilion kWj setahun. Rusia mempunyai sumber tenaga yang banyak dan mempunyai rizab gas asli terbesar yang dikenali dunia. Negara ini merupakan pengeluar minyak terbesar dalam kalangan negara bukan OPEC dan kedua terbesar di dunia selepas Arab Saudi. Sebagai satu daripada 10 pengeluar dan pengguna arang batu di dunia, Rusia telah melakukan usaha besar untuk pelaburan bagi tenaga boleh diperbaharui dengan lebih meluas walaupun terdapat dominasi penggunaan bahan api fosil dalam campuran tenaganya.

Jepun merupakan negara kelima dengan kadar penggunaan tenaga elektrik tertinggi di dunia, iaitu 0.93 trilion kWj setiap tahun. Negara tersebut telah lama menjadi pengguna utama serta pengimport tenaga. Jepun juga merupakan pengguna minyak ketiga dan pengguna arang batu keempat terbesar di dunia.

Jepun mempunyai grid timur dan barat yang berasingan, tidak seperti kebanyakan negara perindustrian lain yang biasanya mempunyai satu grid nasional tunggal sahaja.

Selepas bencana nuklear Fukushima Daiichi pada Mac 2011, Jepun telah mengalami peningkatan drastik dalam penggunaan elektrik dan penghasilannya. Negara ini banyak bergantung pada tenaga hidroelektrik storan pam untuk mengimbangi permintaan dan bekalan.

Meskipun Malaysia tidak tersenarai dalam negara tertinggi penggunaan tenaga elektrik, namun Malaysia memerlukan perancangan yang rapi dan terperinci dalam usaha mempertingkat sumber bahan api fosil atau mempersiapkan negara ini untuk beralih kepada tenaga boleh diperbaharui seperti sumber bukan bahan api fosil dengan mempertingkat pelaburan dalam tenaga boleh diperbaharui yang mesra alam.

Usaha ini penting bukan sahaja untuk bersiap sedia dalam menghadapi sebarang kemungkinan, tetapi dapat menjadi usaha awal dalam memastikan catuan bekalan elektrik tidak lagi dilaksanakan yang bukan sahaja menjejaskan kehidupan harian rakyat, malah kerugian yang terpaksa ditanggung oleh industri.

Bermula April lalu catuan elektrik terpaksa dilaksnakan di negeri Sabah. Meskipun banyak usaha telah dilakukan, tetapi catuan merupakan pilihan utama Sabah Electricity Sdn. Bhd. (SESB) dalam usaha menampung permintaan yang tinggi terhadap sumber elektrik di negeri itu susulan fenomena cuaca panas yang melanda negara ketika ini.

Menurut SESB menerusi kenyataan medianya  memaklumkan bahawa catuan bekalan elektrik yang dilaksanakan di beberapa daerah secara bergilir-gilir adalah bertujuan untuk menstabilkan sistem grid elektrik di negeri tersebut yang seterusnya mengelakkan keseluruhan Sabah mengalami gangguan bekalan.

Tambah kenyatan itu lagi, pemintaan bekalan elektrik pada waktu puncak untuk Sabah adalah sekitar 970 megawatt (MW), walau bagaimanapun, pada 26 April lalu negeri tersebut telah mencatat permintaan paling tinggi untuk tahun ini, iaitu 1029MW.

“Keadaan cuaca panas yang melanda negara ketika ini secara tidak langsung telah meningkatkan permintaan tertinggi tenaga elektrik. Kapasiti penjanaan tenaga elektrik di Sabah secara amnya boleh menampung jumlah permintaan tersebut. Bagaimanapun baru-baru ini terdapat beberapa loji penjanaan telah mengalami masalah di luar jangka menyebabkan loji-loji tersebut tidak dapat menjana tenaga elektrik untuk memenuhi permintaan grid (elektrik) Sabah.” Ujar kenyataan yang dikeluarkan SESB.

Selain catuan bekalan elektrik, negara pada tahun 1997 dan tahun 2014 pernah melaksanakan catuan air terawat di beberapa buah negeri bagi mengawal penggunaan sumber air mentah terutama ketika tahap takungan air di empangan berada pada paras kritikal akibat cuaca kemarau yang panjang.

Ada pihak yang melihat catuan bukan sahaja dapat mengurangkan tekanan terhadap kekuarangan bekalan elektrik atau air daripada menjadi lebih teruk, tetapi dapat dijadikan sebagai langkah yang berkesan untuk mendidik pengguna untuk menghargai keperluan elektrik dan air yang pada akhirnya dapat meningkatkan kesedaran rakyat terhadap krisis dua sumber penting dalam kehidupan itu.

Ketika negara sedang menggapai status negara maju, catuan keperluan asas seperti elektrik dan air sepatutnya menjadi catuan terakhir untuk dilaksanakan. Kerajaan seharusnya merangka pelan utama jangka masa panjang untuk kedua-dua sumber utama ini. Pelan tersebut perlu memastikan bahawa Malaysia sudah memiliki persiapan dalam menjana tenaga boleh diperbaharui yang tidak lagi bergantung 100 peratus pada bahan api fosil sperti arang batu dan minyak untuk membekalkan tenaga letrik. Hal yang demikian juga dengan bekalan air terawat yang boleh menampung keperluan rakyat meskipun kemarau melanda negara.

Mungkin kita perlu belajar daripada kesungguhan Singapura sebagai negara pulau kecil yang tidak memiliki sumber air semula jadi secukupnya dan selama ini amat bergantung pada sumber bekalan air dari Malaysia. Negara itu kini sudah bersiap sedia memelopori kaedah moden memproses air sisa kumbahan kepada air yang selamat untuk digunakan.

Hasil kitar semula air tersebut dipercayai akan dapat memenuhi sebanyak 40 peratus daripada kegunaan air rakyat Singapura sekarang (5.7 juta orang) dan dijangkakan bakal meningkat sehingga 55 peratus penggunaan air pada tahun 2060.

Benar, catuan dapat dijadikan penyelesaian jangka pendek kepada sebarang gangguan sumber air atau elektrik, namun untuk tempoh jangka panjang, catuan bukanlah penyelesaian terbaik, selain menyusahkan rakyat dan merugikan pelbagai industri.


Malaysia – Australia Perkukuh Hubungan Diplomasi melalui Pendidikan Tinggi

Untuk mendapatkan maklumat terkini, ikuti kami melalui Telegram

Arau – Malaysia dan Australia mempunyai hubungan diplomasi yang erat dalam pelbagai bidang, antaranya termasuklah sukan, inovasi, sains dan teknologi. Menyedari kepentingan untuk memperkukuh ikatan dilpomasi antara kedua-dua buah negara, Universiti Teknologi Mara (UiTM) Cawangan Perlis, telah menganjurkan syarahan umum antarabangsa yang disampaikan oleh Tuan Yang Terutama (TYT) Dr. Justin Lee, Pesuruhjaya Tinggi Australia ke Malaysia. Syarahan umum yang bertajuk Firm Friends, Ready for the Future ini diadakan di Dewan Kuliah enam, UiTM Cawangan Perlis, dan dihadiri oleh ketua-ketua jabatan dari Kerajaan Negeri Perlis dan warga UiTM Cawangan Perlis.

Dalam syarahan tersebut, TYT Dr. Justin Lee turut mengadakan perkongsian pengalaman sepanjang berkhidmat di Kedutaan Australia. Beliau juga menyatakan kesediaan untuk menerima lebih banyak lagi pelajar, penyelidik, pensyarah dan ahli akademik serta mengalu-alukan pelajar UiTM untuk melanjutkan pelajaran ke Australia.

Dalam pada itu, YBrs. Prof. Dr. Shahriman Zainal Abidin, Penolong Naib Canselor Pengantarabangsaan (UiTM Global) mewakili Naib Canselor UiTM, menyatakan bahawa:

UiTM sentiasa menyokong kepentingan untuk mengukuhkan ikatan kolaborasi dan persefahaman antara Malaysia dengan Australia, terutamanya dalam konteks pengajian tinggi yang melibatkan aktiviti pengajaran dan pembelajaran, penyelidikan dan pertukaran staf dan pelajar.

Tambah beliau, melalui program syarahan umum yang dianjurkan ini dapat menunjukkan komitmen UiTM dalam memperkukuhkan hubungan dua hala antara kedua-dua buah negara.

UiTM juga mengalu-alukan kerjasama seperti ini bagi memastikan kredibiliti serta daya saing program di universiti dapat dipertingkatkan lagi, sekali gus melonjakkan kadar kebolehpasaran graduan.

Turut hadir sama dalam syarahan umum ini ialah, YBrs. Prof. Madya Ts. Dr. Shukor Sanim Mohd Fauzi, Rektor UiTM Cawangan Perlis; YBrs. Dr. Faizal Kamarudin, Timbalan Setiausaha Kerajaan Negeri Perlis (Pengurusan); wakil institusi dan agensi Kerajaan Negeri Perlis, ketua-ketua unit dan fakulti, staf serta pelajar UiTM Cawangan Perlis.